Mikel Reparaz kazetariak 'Las grietas de America' liburua aurkeztuko du Markina-Xemeinen - Lea-Artibai eta Mutrikuko Hitza : Lea-Artibai eta Mutrikuko Hitza\nMikel Reparaz kazetariak 'Las grietas de America' liburua aurkeztuko du Markina-Xemeinen\nAurkezpena barikuan [urtarrilak 14] izango da, 18:00etan, Uhagon kulturgunean. Gonbidapenak udaletxeko kutxazainean daude eskuragarri.\nMikel Reparaz nazioarteko informazioan aditua den kazetaria da. EiTBko berriemailea izan da Bruselan eta munduko hainbat gatazka eta hauteskundetan. Azken urteetan AEBetan izan da lanean, eta han bizitakoak Las grietas de America: bajo la piel de un pais dividido liburuan jaso ditu. Eta liburu hori aurkeztuko du barikuan [urtarrilak 14] Markina-Xemeinen; aurkezpena 18:00etan izango da, Uhagon kulturgunean. Gonbidapenak udaletxeko kutxazainean daude eskuragarri.\nBesteak beste, 2020an kaleratutako argitalpenak arrazakeria erabiltzearen arriskuaz eta estrategia politiko desberdinarekiko beldurraz ohartarazten du. Hemen Gazteberri aldizkariariak egindako elkarrizketan esandakoak: “Liburuaren helburua da AEBetan gertatzen ari dena ulertzeko gida bat izatea. Eta horretarako, ezinbestean denboran atzera jo eta herrialde hori nola eratu zen ulertu behar da. Izan ere AEBetako ‘aita fundatzaileak’ (Jefferson, Washington…) jauntxo esklabistak ziren eta, garai hartan, Estatu Batuetako ekonomia, hein handi batean, eskulan esklaboan oinarritzen zen. Orduan sortutako desoreka horiek gaur egun arte mantendu dira”.\n“Obamak garatu zituen hainbat politika Trumpenak baino muturrekoagoak izan dira, adibidez, immigrazioaren arloan”\nAurrerapausoak eman badira ere, aurrerapauso bakoitzeko supremazismo zuria atzerapauso bat ematen saiatu dela dio Reparazek. “Supremazismo zuria boterean izan da beti eta boterean mantentzeko gutxiengoak zapaldu izan ditu. Baina hori demografia kontu batean oinarritzen da. Izan ere, gaur egun, AEBetako biztanlerian aniztasuna gero eta handiagoa bada ere, %70etik gora zuriak dira eta, horien artean, gehienak kontserbadoreak. Gutxiengoak beti baztertuak izan dira. Europan zaila egiten zaigu ulertzea, baina AEBetan arrazak oso garrantzi handia du. Adibidez, nire semeak eskolan matrikulatu behar izan nituenean, izen-emate orrian haurra zein arrazakoa den galdetzen zen”.\n“Demografikoki gauzak orekatzen ari dira eta urteen poderioz biztanleria zuriaren gehiengoa ez da hain nabarmena izango. Kontua da horrek gatazka konpondu beharrean agian tentsioak areagotuko dituela”\nObamak arrazagatiko gatazkaren inguruan ezer gutxi egin zuela dio kazetariak. “Obamaren bizkar gainean itxaropen gehiegi jarri ziren. Nik garbi daukat Obama Trump baino presidente hobea izan zela, baina saiatu naiz Obama ez idealizatzen. Izan ere, Obamak eskubide sozialen inguruan agindutako hainbat kontu ez zituen bete. Black Lives Matter mugimendua, adibidez, Obamaren agintaldian sortu zen. Gainera, Obamak garatu zituen hainbat politika Trumpenak baino muturrekoagoak izan dira, adibidez, immigrazioaren arloan. Kontrakoa pentsa badaiteke ere, Obamak Trumpek baino mexikar gehiago deportatu ditu, 2,5 milioi pertsona inguru”.\nReparazek dio oso konponbide zaila duen gatazka dela eta herrialdea bi zatitan dagoela zatituta. “Bi Amerika daude eta horien artean ez dago elkarrizketarik. Egia da historian hainbat aurrerapauso eman direla, baina 200 urte baino gehiago pasatu dira eta gatazka konpontzeke dago. Demografikoki gauzak orekatzen ari dira eta urteen poderioz biztanleria zuriaren gehiengoa ez da hain nabarmena izango. Kontua da horrek gatazka konpondu beharrean agian tentsioak areagotuko dituela”.


Bilboko Injinerutza Eskolako Formula Student kotxea martxan - bizkaie.biz\nBilboko Injinerutza Eskolako Formula Student kotxea martxan\nBizkaie! 2018-07-12 08:27 Kulturea\nInjinerutza Eskolea hamargarren aldiz lehiatuko da Silverstone nazinoarteko lehiaketan munduko beste zenbait unibersidadegaz, barrikuntzea eta talentua sustatzen dituan ekimenean. Garagarrilaren 11tik 15era Silverstone-n eta abuztuaren 23tik 26ra, Montmelo-n lehiatuko da munduko hainbat unibersidadek egindako beste auto askogaz.\nBizkaia Student Formularen 2018ko autoa elektrikoa da, karbono zuntzezko kroskobakarreko txasisa dauka eta 3 metroko luzerea, 1,5 metroko zabalerea, 1,2ko altuerea eta 230 kiloko pisua. Bere binakako motorrak 80 kilowatteko potentzia dauka, hau da, 110 zaldiren baliokidea eta puntako abiaduran 110 kilometro ordura heltzen da, azelerazinoa 0tik 100era hiru segundotan lortzen dauelarik. Kotxearen bateriek 22 kilometrotako autonomia eskaintzen dabe potentzia gorenean.\nIkasleek hilebete asko behar izan ditue jarleku bakarreko ibilgailu hau diseinau eta egiteko, herrialde askotako etorkizuneko injineruek garatutako beste autoakaz lehiatzeko kapaz izango dana. Prototipo barria egiteko autoaren oinarrizko hiru aldeen berdiseinu osoa egin dabe: txasisa eta aerodinamikea aldatu eta lehenengo aldiz batera diseinau dira. Horri esker, aire fluxua errazagoa da, hotzitzeko sistemea hobetu egingo da, eta bihurguneetan autoaren oratze mailea handitzea lortuko da. Bestalde, trakzino sistemearen diseinua goitik behera barriztau da bolumena gitxitzeko eta, horri esker, pisua arintzeaz gan, pilotuarentzat espazio gehiago eta ergonomia hobea lortu dira.\nHelburua: Silverstoneren lehenengo 20ren artean egotea\nOraingo nazinoarteko lehiaketeari begira, helburua da, batetik, lehenengo 20en artean sailkatzea eta, bestetik, Bussiness Case proban irabazitako lehenengo postuari eustea. Bigarren hori garrantzitsua da, ikasleek garatutako eta proiekzino komertzial handiena dauen prototipoa izan zalako, munduan zabalkunde handiena dauen UK Silverstoneren nazinoarteko lehiaketan. Montmelon, helburua estadu mailako talderik onena saria irabaztea da, sailkapen orokorrean lehenengo laurenean be geratzeaz gan. 2014, 2015 eta 2016an estadu mailako lehenengo taldearen saria jaso eben, eta ibilgailurik eragingarriena Montmeloko lehiaketan.\nFSB2018 taldea: Talentu handiko kidez osotutako taldea\nBilboko Injinerutza Eskoleak hamar urte baino gehiago daroaz diziplina anitzeko hezkuntza proiektu honegaz. Helburua ikasleen barrikuntzarako eta asmakizunetarako gaitasunak lantzea da, eta, aldi berean, euren prestakuntzea hobetzea zein etorkizunean lana lortzeko aukerak handitzea. Hori guztia proiektuetan oinarritutako metodologia barritzailearen bidez.\nOrain arte, 500 ikasle inguruk izan dabe ekipo honetan parte hartzeko aukerea: urtero auto bat diseinau eta eregiteko erronkeari eusten deutso, eta munduko unibersidadeen arteko txapelketa garrantzitsuetan lehiatzen da.\nAurten Bizkaia Student Formula taldean 45 ikasle dagoz, erdia Industri Teknologiako gradukoa, % 15 Injinerutza Mekanikokoa, % 8 Injinerutza Elektroniko Industrial eta Automatikokoa, % 5 Injinerutza Elektrikokoa, % 5 Antolakuntza Industrialekoa eta % 2 Telekomunikazinoko Injinerutzakoa. Horreez gan, honako masterretako ikasleek be hartu dabe parte: Industriala, Telekomunikazina, Kontrol Injinerutzea, Automatizazinoa eta Robotikoa eta Injinerutza Mekanikoa.\nCharles Pinto, Asier Zubizarreta, Javier Corral eta Mikel Diez irakasleen gainbegiraletzea izan dabe eta taldeburua (Team Leader) Asier Beaskoetxea izan da. Silverstonen garagarrilaren 11tik 15era eta Montmelon, barriz, abuztuaren 23tik 26ra lehiatuko dira.\nAutoa diseinau eta egiteko 200.000 euroko aurrekontua izan dabe eta horretarako Bizkaiko Foru Aldundia, AIC-Automotive Intelligence Center, Bilboko Udala, Sener, Batz, Aludium, Alunid, Ingemat, Inarak, Irizar, Danobat eta Injinerutz Eskolea bera izan dira babesle nagusiak, baita 50 enpresa laguntzaile eta hemengo 15 lanbide eskola be.


Microlan | Lege oharra\nhttps://www.microlansl.com domeinu honetara, hemendik aurrera “Webgunea”, sartzeak, lege ohar honetan jasotako baldintzak eta xedapenak onartzea dakar.\nWEBSITEAREN TITULARRAREN DATUAK\nInformazio Gizartearen Zerbitzuei buruzko uztailaren 11ko 34/2002 Legea betez, Webgune honen titularra "Microlan S.L." merkataritza sozietatea da. Helbidea Areta Industriagunea, Bideberri kalea 2B, 31620 Uharte (Nafarroa) da, eta IFK zenbakia hau da: B31816234.\nWebgune honetara sartzeak eta bertatik nabigatzeak, bertan dauden lege ohartarazpenak, eta erabilerarako baldintzak eta terminoak onartzea eta ezagutzea dakar.\nWebgune honetara sartzen diren erabiltzaileek lege ohar honetan jasotzen diren terminoak eta baldintzak errespetatu beharko dituzte, eta webgune honetara sartzetik edo erabiltzetik sor daitekeen edozein desadostasun Iruñeko hiriko epaitegien eta hierarkian haien gainetik daudenen jurisdikzio esklusiboaren esku geratuko da.\nDebekaturik dago Webguneko edukiak bidezkoak ez diren helburuetarako erabiltzea.\nMicrolan S.L.-k Webgune honetako edukiak aldatu edo eguneratu ahal izango ditu edozein unetan eta egoki irizten dionean, aurretik oharrik eman behar gabe.\nErabiltzaileak ezin izango dira inoiz Webgune honetara sartu Microlan S.L.-ri kalteak eragiteko xedez, ezta material hori erabiltzen duten beste batzuk kaltetzeko xedez ere.\nMicrolan S.L. da Webgune honetako jabetza intelektual eta industrial eskubideen titularra. Horrez gain, Webgune honetako Ustiapen Eskubideen titular esklusiboa ere bada. Beharrezkoa izango da Microlan S.L.-ren berariazko baimena horien edozein erabilerarako.\nWebgune honetara sartzeak ez die inolako jabetza intelektual eskubiderik ematen erabiltzaileei.\nLEGEA, JURISDIKZIOA ETA FORU APLIKAGARRIA\nSite honi eta bertan eskaintzen diren edukiei buruz sor daitekeen edozein desadostasunerako aplikagarri izango den legea Espainiako legea izango da. Aldeek Iruñeko hiriko epaitegien eta hierarkian haien gainetik daudenen jurisdikzioaren mende geratzea onesten dute.\nSozietatearen izena: Industrias Mecánicas Microlan\nHelbidea: Pol. Ind. Areta c/Bideberri 2B, 31620 Huarte (Navarra)\nTelefonoa: (+34) 948 361 036\nFaxa: (+34) 948 361 037\nHelbide elektronikoa: uharte@microlansl.com


"Hatsaren Poesia 2014" olerki bilduma - Nontzeberri\nHasiera/LITERATURA/“Hatsaren Poesia 2014” olerki bilduma\n“Hatsaren Poesia 2014” olerki bilduma\nAurten ere Hatsaren Poesia olerki bildumaren ale berria (16.) atera nahi dute Hatsa Elkartekoek, eta horretarako idazleen lanak eskatu nahi dituzte.\nOhikoa denez, bertatik ohar hau bidali digute: “Aldi oroz bezala itxaropen haundi batekin pentsatzen dugu, olerkari askoren parte-hartzeak ez digula huts egingo.\nZuen olerkiekin batera maiteenik duzuten idazle baten testu poetiko labur bat igortzea ere eskatzen dugu oraikoan.\nBadakigu poesia munduan, ez litaikela mugarik eman behar baina materialki ezin bestean, olerkien bidaltzeko epe bat finkatu dugu, hau da, urtarrilaren15a. Zuen aurpegiaren argazki berri bat, otoi, behar ginuke, bai eta ere olerkari berrientzat jakin, noiz eta nun sortua zareten.”\nBeste aldetik, Hatsaren Poesia 2014 eguna apirilaren 6an izango da Senpere Larraldean. “Egun hortan, Euskal herri osoan edo beste edozoin tokitan ere, olerki idazle edo olerkizale norberak aukeratu dezake: gune bat, antzoki bat, taberna bat, berdin enparantza bat, hots, nahi duen gune bat, bakarrik edo beste pertsona batzuekin, maite dituen euskarazko olerki edo testu poetiko zonbaiten aurkezteko (eta hori, nahi duen modura, irakurriz, abestuz, antzeztuz edo abar…)”.\n“Bestalde, datoren urteko Olerki bustiak bideoa osatzeko, idazle norberari argazki artistiko bat, eta honen barnean grabatzeko, bere idatzietan, berak aukeratu testo labur labur bat eskatzen dugu.\nInformazioa hemen begiratu ahal duzue.\nNapoka Iria, John Berkhout, Cromática Pistona eta Glaukoma


“Friki” mota ezberdinak ezagutzen • ZUZEU\n“Friki” mota ezberdinak ezagutzen –\nGaur egun, “Friki” edo “Freaky” hitza puri-purian dago, batez ere gazteon artean. Baina zer da Friki bat zehatz mehatz? Eta, ze Friki mota daude? Agian, zu ere pixka bat Friki zara?\nHasteko, hitzaren jatorria azalduko dut. Friki ingeleseko Freaky hitzaren moldaketa da. Literalki arraro adierazten du, baina antzina, XIX eta XX mendeetan “friki” deitzen zen, zirko munduan aritzen ziren pertsonei. Gaur egun, hitz horrek, esanahi desberdina du. Orain, adjetibo bat bezala erabiltzen da zerbaitetan oso adituak diren pertsonetan. Eta orain… Adi! Friki mota ezagunenak azalduko dizkizut eta:\nTeknologiaren kideak dira. Aparatu elektroniko berrien jakitun egotea gustatzen zaie, berdin dio smartphonak, smartwatchak edo gadgetak (gailuak) izatea. Lehenengoak izan behar dira teknologia aparatu hauek erosten. Internet eta sare sozialetan oso aktiboak dira.\nMusika kultura sakona dute. Izenak, argitalpen urteak edota kontzertuen datak ezagutzen dituzte. Binilozko diskak eta artikulu sinbolikoak bildumatzen dituzte.\nBideojokoen zaleak dira. Beti hizketan daude bideojokoei buruz. Hortaz aparte, bideojokoen grafikoetan ere denbora asko dihardute. Bideojokoen historia, pertsonaien izenak edota mailak gainditzeko trikimailuak dakizkite.\nPertsona sutsuak dira. Asko interesatzen zaie teknologiaren ingurukoak. Arlo honetan ezagupen ugari dute eta besteekin partekatzea gustatzen zaie. Beraienak ez diren webguneetan sartzeko gaitasuna dute. Datuak lapurtu, webguneak saboteatu edo izorratu ahal dituzte, interneteko sare eta programatzeari buruz adituak dira eta. batzuetan, hain adituak direnez, interneteko segurtasun enpresentzat lan egiten dute. Beren zaletasuna lanbide bihurtzen dute.\nKomikiak, filmak, serieak, liburuak eta fantasiaren inguruko gauzak gustatzen zaizkie.\n“Manga” gustatzen zaie. Japoniar komikiak direla esan daiteke. Pertsona hauek ez dute dragoi bola edo “caballeros del zodiaco” marrazki bizidunak ikusten bakarrik. Beti daude marrazki bizidun berriak noiz ateratzen diren zain. Mota honetako zenbat serie dauden ez zenuke sinistuko…\nPertsona mota hauek oso berriak dira “friky” munduan. Hego Koreako pop kulturaren, nobelen, musikazko emakume zein mutil taldeen jarraitzaileak dira. Koreografiak ikasten dituzte gero haiek praktikan jartzeko.\nHauetako bat ezagutzen duzu? Agian, zu beste zerbaiten friki zara. Gure herrian baditugu oso frikiak direnak: euskal frikiak, politika frikiak, kirol frikiak… Kontua da, zerbaitez zale edo jarraitzaile amorratua izatea!


Nola produktuen datuak SEO eragiten: Semaltik ikuspegi\nEdozein merkataritza elektronikoren negoziorako, bilaketa motaren optimizazio eraginkorra onuragarria izan ohi dabere arrakasta faktorea. SEO estrategia askok ez dute produktuaren datuen kalitatean oinarritzen. Hitz gako bilaketak bezalako alderdiei dagokienez,back linking, sare sozialen presentzia eta webgunearen teknikotasunak. Hala eta guztiz ere, zeharkako faktore batzuk zure SEO emaitzak ere eragin ditzakete.\nJack Miller, Customer Success Manager of Semalt Zerbitzu Digitalak zure produktuen datuak nola eragiten duen azaltzen du.\nProduktuen datuek ez dute SEO zuzenean eragiten. Hala ere, barne loturak eragiten duen zerbait,URLak eta edukiak bilaketa-ranking organikoan eragina izan dezakete. Zure webgunea datuekin betetzean, hala nola informazioaProduktu kategoriak, taldeak eta edukiak sisteman sartzen ari zaren produktu bakoitzerako agertzen dira. Webgune bakoitzak edukien kudeaketa bat duInformazio hori kudeatzen duen sistema datu basean kutxak egiaztatuz. Eremu horiei eta kontrol-koadro guztiek baliotasunean eragina izan dezaketeProduktu bakoitzari eta haren informazioari.\nProduktuen datuak eta Barne lotura\nSEOk produktuen izenburuak, URLak eta deskribapenak optimizatzen ditu.Bestalde, produktuen datuek web informazioko datu-basean agertzen den moduari eragiten die. Produktu bat nola sailkatu, elkartu eta lotzen daeta etiketatuak bere erabiltzaileen testuinguruaren garrantziari eragiten dio. Irizpide hau Google-ren algoritmoaren faktoreetako bat darankingeko edukien kudeaketa sistema aztertzea.\nAdibidez, kategoria baten klik bide bat izan daiteke - Target> kamisetak> kamisetak>lepo erdian. Gune honetan, kamisetak atalean eta gizonezkoen alkandora kategoriari dagokien lepoko alkandora osoa eros dezakezu. Hemen, osoalepoko alkandora kamisetak atalean daude, baina lepo erdiko taldea ere badago. Produktuaren izena H2 izenburua eta deskribapen ezaugarriak dirameta deskribapenean.\nEduki bikoiztua bilatzaile batek URL ugari hartzen duenean gertatzen daorria. Adibidez, bikoiztutako estekak kontrolatzen dira etiketa kanonikoak erabiliz. Eduki bikoiztua zure SEOarentzat kaltegarria izan daiteke. Jaitsi egiten duOrrialde baten autoritatea, trafikoa URL anitzek partekatzen dutenez gero, zaila da sailkatzea.\nHala ere, eduki bikoiztua zuzentzea nahiko erraza da. Guztiak aurkitu behar dituantzeko produktuei zuzendutako URLak. Nahi duzun orrialdean esteken berbideraketak bere autoritatea berreskuratzen lagunduko dizuwebgune partikularra. Esate baterako, kode berridatzi edo 301 birzuzenketen kodeak ipini ditzakezu arazoa konpondu eta gunearen orrialdeen kokapena berreskuratzeko.\nSEO negozio lineako edozein garrantzizkoa da lineako presentzia sendoa bermatuz.Faktore asko faktore faktoreei buruzko webgune baten funtzionamenduan eragina izan dezakete. Faktore hauen artean produktu-datuak daude. Askotankasuetan, merkatari digitalek SEOren garrantziaz jabetzen ez dutenez, askotan ez dute jaramonik egiten. Hala ere, goian ikusi dugun bezala, edozein faktorek URLak eragiten ditueta edukiaren garrantzia Google-k gune bat nola sailkatuko duen eragin dezakeen. Goiko ezagutza erabiliz, faktoreak azalduko dituWebgune batek produktuen informazioari buruz egiten duen moduari eragiten dio. Halaber, akats arrunt batzuk zuzendu daitezke, hala nola faltakategoriak edo produktuen informazioa.


Naturari buruzko dokumentala Seguran\nmartxoa 12, 2017 martxoa 13, 2017 by Goierri Basatia, posted in Uncategorized\nMartxoaren 22-an Ander Izagirre, Haritz Arrieta eta neu Segurako Kultur Etxean izango gara, pasa zen udan Pirinioetan filmatu genuen dokumentala publiko orokorrari eskeintzeko prest. Ekintza hau Udaberriko Lore eta Landareen XVII. Azokaren egitarauaren barnean kokatzen da.\nPasa zen urteko azaroan Elgoibarren izan ginen dokumentala estrenatuz, Morkaiko Mendizale Elkarteak urtero antolatzen duen mendi emanaldien zikloaren barnean. Bertan harrera oso ona izan genuen, eta esperientzia berriro partekatzea pentsatu dugu zuekin, kasu honetan neure jaioterrian! 🙂\nPaisaia ederrak, animaliak eta umorea nahasten dituen filma aurkeztuko dizuegu bertara gerturatzen zaretenei. Azpian uzten dizuet produkzioaren sinopsia:\n“Mendiak aisialdi anitzeko aukerak eskaintzen dizkigu eta hirukote honek modu berezian egiten du gainera, animalien behaketa eta dokumentazioarekin. Pasa zen udan Pirinioetako bazterrak miatzen jardun zuten, intereseko espezie singular batzuk grabatuz. Ukitu umoretsu batekin, mendikate ezagun honek altxor biologiko miresgarriak ezkutatzen dituela eta hauen bila nola aritu ziren erakutsiko digute.”\nAmaitzeko, dokumentala ikustera etortzen zaretenon artean ZOZKETA bat egingo da, Urdaibai Bird Center bisitatzeko sarrera arruntak alegia, Urdaibaiko Biosfera Erreserbaren bihotzean. Bertako gidariak apartak dira, goiz pasa joateko plan bikaina izanik hegaztien munduan murgildu eta interpretatzeko, gaian profesionalak eta adituak direnen laguntzaz :).\nBesterik gabe, laster arte eta ondo izan!\nPrevious postBaso-igel jauzkaria (Rana dalmantina) araldian\nNext postIzki: okil ertainaren gordailu


Eguerdi. Uda aurreko bero samina eguteran. Nunbait dago Eguberritako egun hotzen giroa. Barnera sartu ta sukaldean gaude zuzendaria ta biok:\n—Entzun duzu gure gizonen sesioa?\n—Bai. Aho zabalik egona naiz entzuten. Ez da halako libururik munduan, erantzun dit jakintsuak.\n—Eritzi oso ezberdinak, ez da hala?\n—Bizia bera bezala. Bi aldetara urak ixurtzen dituen mendi gailurra. Aldakuntza sakon baten muga.\n—Gizon irekia artzaina...\n—Bai, sei urtetan mendira joana. Baina nekazariaren arrazoiak ere ez ziren makalak.\n—Duela berrogei ta hamar urte bezala nola biziko gara ba?\n—Ez da hori berak esan nahi zuena; orduan baino hobeki bizi dela aitortu du. Etxeak eta lurrak, bere aurrekoen lokarriak ematen dio min. Egia da artzainak ere bere ardiak utzi behar izan dituela; baina, ez du Urbasa mendian ezer galdu, ez zen berea. Txabola bera ere ezin du ez saldu eta ez erosi. Ardiak dituen bitartean baliatzeko eskubidea bakarrik ematen dio legeak. Artzainaren zainak ez dira nekazariarenak bezain sakonak. Artzaina arditatik bizi da; etxearendako ari da, berriz, nekazaria bere bizi guzian lanean.\n—Uste al duzu hortaraino heldu gintezkeen?\n—Nik bezalaxe entzun duzu. Beren bizimoduan sarturik zaude eta gerta liteke oihanak ingurua ikusten ez uztea; baina garbi aski adierazi digute.\n—Eta berek konturatzen al dira?\n—Ez gu konturatzen garen bezala; baina, senditu bai. Barne-minez mintzo zen gizona. Min hori zertatik zetorren argitzea ez da beren egitekoa. Gaizki batek barnean darama gaitzaren borroka, baina sendagilea da nundik datorren esan behar duena. Hori da bere egitekoa.\n—Eta, orduan, hainbeste garrantzi du Euskal Herrian etxeak?\n—Ezin ukatua. Begien aurrean ikusi duguna jaso nahi ez duenak ikus beza gure paper zaharrek diotena. Etxea seme batentzat utzi izan da, ez zatitzeko adieraziaz. Eta etxaldea puskatzen duten ondorengoendako madarikazio garratzak ere ikasi izan ditugu.\n—Hori besterik ez baduzu zorpean etxea saldu ondorean berriz eskuratzeko Ameriketara joan diren semeak ezagutzen ditut; eta bai itzuli eta aita amen etxez jabetu ere.\n—Artzaina berriz, neguan bazketara dijoa eta han artaldearendako bizibide hobea arkitzen badu, ez zaio bertan gelditzen ajola haundirik: Hori ere ikusten da gure herrian.\n—Eta nekazari eta artzain direnak, zer?\n—Ikusi behar zoin jokabidek duen garrantzi haundiena. Lehenik nekazari balin bada eta, bitartean ardi batzuen jabe, etxeari itsasirik biziko da eta nekazari balitz bezala da. Bestela, artzaitako emazu.\n—Herri-jakintza, beraz, ez da sasi-jakintza?\n—Ez, herri-jakintza ez da bigarren mailako jakinduria. Herri baten izaera, jatorria, gizonak bere joan-etorri guziekin, mendez mende idatzitako liburu jakingarria dugu. Bere hizkuntza berexia badu. Gure ohitura, pentsabide eta giza-mailan daramagun guziari esaten dogu herri-jakintza. Odolean datorkigu.\n—Herri bezala hartzen badugu eta odolean badator, gizonak ere berdintsu izan behar lukete...?\n—Ingurutik datorkion indarrak mugatzen du, batzutan, gizona; kanpotik barnerako joerak. Itsas gizona txalupari loturik biziko da, nekazaria lurrari bezala: lanbide ezberdinak, ura eta lehorra biak bi dira ta. Ez da berdin lur beroko ala elurtetako bizitza; ez eta ere mendialdea eta Herribera. Bestealde, norberaren ekinza barnetik kanporako indarka eta borroka besterik ez da dagoenez baliatu eta bizitzen joatea. Ehizatik bizi denak azeri eta erbien berri jakingo du; eta arrantzatik bere ogibidea duenek, atun eta legatzena. Denen bildumari esaten zaio herri-jakintza.\n—Hala esanik oso gauza erraza dirudi; baina, besterik dan egunoroko bizia...\n—Bizia, berez, aldakorra da haurtzarotik zahartzarora dijoan gizona bezala. Ez da askako ur geldia, eihara azpiko ur zurruta baizik. Denbora bakoitzak bere giro ta joer berexia badu, eta garaiko kutsuarekin ikusi behar da gizona.\nBerandutzen ari ta, nere laguna badijoa. Bildurra ematen du autoan sartzeak: bero zakarra. Txumaduna aurrean, bizardunak berriz atzean. Txoko guziak erremenduz bete ahala beteak.\n—Nola nahi dela —dio anka bat barnean duela nagusiak— gizon hauen arrazoibidea betiko Joan zaigun gizarte baten aztarka dela esan dezakegu. Hiritarrak arinago hartzen ditu gauzak eta presaka bizi da. Baserritarrak bere askatasun paregabean, galtzera dijoan zerbeit bezala ikusten ditu denbora berriak. Ez du nahi duena egiterik izango; etxaldearen itzala, aurrekoen babesa eta, bere nortasuna galdu ta, zer irabaziko duen ez jakin. Bere buruaren jabe izatetik, inor ezer ez den artalde batean galtzea...\nBat batean, zerbait ahaztu izan ba litzaio bezala, zutitu egin da eta 'Mercedes' beltzaren atzera dijoa. Beste bi gazteak ere mugitu dira. Zorro zuri batetik halako zer bat atera ta:\n—Har zazu hau —esan dit—; zure magnetofoiaren neurriko zinta da. Bete mesedez neretzat. Gure aurrekoen jakintzarekin hausten goaz; mila une askotako lokarriak galduko dira. Arrazoi du baserritarrak: nortasuna ez da diruz neurtu laiken gauza. Jaso ahal duzuna.\nZortzi-hamar urteko mutiko batzuk guri begira egon dira geldi geldi. Hezur ta larru besterik ez den txakur gizajo bat daramate, soka latz arrunt batekin lepotik hartuta. Haunditxo da.\n—Bazkaldu al duzue? galdegin diet.\n—Noren txakurra da?\n—Eta nora eramaten duzue?\n—Hil egin behar dugu.\nEz gider eta ez munduko, noizbait labana izandako burni zaharra darama batek eskuan. Ezin du urik ere ebaki\n—Eta horrekin? esan diot nik.\n—Hombre!!! (Ikustekoa zen hitzari eman dion indarra).\nBegiak apal, haurtxo haien esanera dago gaixo txakurra, munduan adiskide bakarrak dituelako uste osoan.\nArtzain txakurra dirudi. Ardi gehiago izaten zen garaian bazuten izen ona eta lana. Esker on gutxi, noski orduan ere. Artzanoaren atzetik sartu zen Euskal Herrian axeri kastako txakur txiki urre antzekoa.Ernea ta bizia, gizon bat gehiago zen bere horrekin, lau artzain korrikan baino. Erribera aldetik ekarri omen zuten Urbasa mendira.\nEzin dut burutik kendu, haur zar hoien joera dela-ta. Gustora kenduko nien eskutik. Artzain zaharrei entzun izan diedanez, axeri kutsu gehiago omen zuten hasieran, orai baino. Joera txarra ere bai. Odoltzale amurratua izanki, ez omen zuen iduri. Nagusiaren ardiak zainduko zituen eta beste nunbait haragia egin. Kalte haundiak egin ondoan konturatu ziren hortaz.\nHara nola gertatu zen.Urbasa mendiz hego aldetil zurrun-burrun txarrak zetozen: bi buru gaur eta bestean hiru, artaldetan, makur haundiak gertatzen ari. Axeriren bat zela zioten nagusiek. Axeri hozkada txikia izan ohi da eta sarri sarria, emana. Orratzez bezala zulatzen du larrua eta sareturik uzten ardiari lepoa. Otsoak, berriz, indar haundiko letaginak ditu eta zarrata egiten dio.\nGoiz batez, argisenti aurretik ikusi dute egurketari batzuk Udargi-ko txakurra portu inguruan, hego aldetik etortzen. Bai nagusiak zer edo zer, entzun ere. Bainan, ezin zuen halakorik pentsatu. Txabola aurrean, berak utzitako lekuan harrapatzen zuen beti goizetan. Ken dezadan hori burutik, zion bere baitan; ezin duk hau izan!\nBestetan baino lehenxeago igo da goiz batez, edo txabolan esnatu, berdin zait. Bildurrez badijoa, kanpora eta nun ikusten duen txakur kafia hutsik. Bere biziko zartada eman dio bihotzak. Badator, handik laster, txakurra eta burua uzkur, bildurtu egin da nagusia ikusten.\n—A bai! Hi haiz; Heure buruak salatzen hau. Jo buruan eta bota du. Ez omen handik aurrera hego aldean haragi konturik entzun.\n—Ez al dizue animalia honen minak zuen bihotz txikia ikutzen? esan diet nik mutiko koskor haiei.\n—Jaberik ez du, dio txikienak. Guregana etortzen da eta horren beharrik ez da gure etxean.\n—Hozkaka hasiko zaizue eta orduan izango dira kontuak.\n—Bai; bainan, lotu egingo dugu...\nBarnea lazturik, onik gabe sartu naiz etxean. Txerria hiltzen ez ikusteagatik etxetik alde egin dut nik hauen adinean. Hontan ere bada gure denboratik aldaketa haundia. Eta zorioneko txoko baketsuan bizi ginela zion, halare, hiriko gizonak.\n—Ardi faltan kale dantzan dabiltz gure artzain txakurrak; laxoan. Fabrikan ez da hoientzat lanik atera, eta zaparrak hartua du bitartean mendiko bidea. Zer ondore datorkio gure txakurrari?


EXCEPCIONAL INICIO DEL CIRCUITO CESTA | JAI ALAI WORLD TOUR | Orrialde Ofiziala :: Cesta Punta Zirkuito Internazionala\nJende ugari batu ziren bai Hondarribian zein Gernika; Goikoetxea-I.Erkiaga, Olha-Israel, Erik-Amigorena eta Beaskoetxea-Aldazabal bikoteek lortu dituzte lehen garaipenak\nHasiera ederra eman zitzaien atzo JAI ALAI WORLD TOUR-aren estreineko bi MASTER SERIES lehiaketei. Giro paregabea izan zen bai Hondarribiko Jostaldi pilotalekuan baita Gernika Jai Alai frontoian. Jende ugari eta pilota gosea.\nGuztiari erantzun ona eman zien pilotariek, kalitatezko partiduak ikusteaz gain emozioa gainezka izan baitzuten lau finalerditatik hiruk, desberdinketan eta 5-4 emaitzaz erabaki baitziren.\nLehen ihardunaldiko partidu erakargarrienean, zirkuituko lehen lehia gainera, Goikoetxea eta Ibai Erkiagak 2-1 menderatu zituzten Egiguren-Enbil. Finalerdi ikaragarria izan zen eta tantu bakarrak erabaki zuen partidua. Lehen set-a 14-15 gerora garaile izango zirenentzat, 15-9 gorriek irabazi zuten bigarrena eta erabakiorra 5-4 munduko puntista handienak erabakita. Hondarribiko bigarren finalerdia izan zen denetan erosoena eta Olha-Israel 2-0 gailendu ziren Zulaika-Urtasun bikotearen aurkakoan. Lehen set-a oso borrokatua izan bazen ere, bigarrena xamur atera zuten aurrera Garaziko aurrelari finak eta atzelari nafarrak.\nGernikako Jai Alai frontoian ere giroa eta jokua ikaragarria izan zen. Bi finalerdiak ‘berdinak’ izan ziren. Lehen set-a galdu zuten bikoak gerora garaipena lortu zuten estu ta larri biek ere (5-4 desberdinketan).\nAurrelariak ausart eta atzelariak indartsu aritu ziren.\nLehen finalerdia Erik eta Amigorenak irabazi zuten. Gasteiztarra ezinean hasi zen baina boliviarraren laguntzaz gora etorri eta bikain bukatu zuten partidua. Bigarrenean Aldazabal izan zen lehen uneetan lehian sartu ezinik ibili zena baina bigarren zatian Beaskoetxeak behar zuen atzelarian bihurtu zen eta biek Olharan eta Alliez hartu zituzten mendean.


Sari aldetik parekidea izango da Beasaingo San Silbestrea - Goierriko Hitza : Goierriko Hitza\nSari aldetik parekidea izango da Beasaingo San Silbestrea\nAurrerantzean diru-sari bera jasoko dute emakumezkoek eta gizonezkoek Beasaingo San Silbestre krosean 45. edizioa du aurten, Beti-Bizi elkarte antolatzaileak ohar bidez jakinarazi duenez. Proba abenduaren 31n jokatuko da, 12:00etan hasita, eta lasterka...\nAurrerantzean diru-sari bera jasoko dute emakumezkoek eta gizonezkoek Beasaingo San Silbestre krosean 45. edizioa du aurten, Beti-Bizi elkarte antolatzaileak ohar bidez jakinarazi duenez. Proba abenduaren 31n jokatuko da, 12:00etan hasita, eta lasterkariek 9,3 kilometroko ibilbidea osatu beharko dute. www.rockthesport.com eta www.beasain.eus webgunearen bidez soilik eman daiteke, sei euro ordainduta. Txipak eta dortsalak egun berean jaso ahal izango dira udaletxeko arkupeetan, 09:30etik 11:30era bitarte. 14 urtetik gorakoek har dezakete parte.\nPunta-puntako lasterketariak bildu ohi dira Beasainen, Afrikako jatorrikoak asko, eta sariak ere neurri berekoak dira. Irabazleek 1.200na euro jasoko dituzte, bigarrenek 900na eta hirugarrenek 600na. Lehen 15 sailkatuek jasoko dute diru-saria. El Hassan Oubaddi izan zen iazko txapelduna mutiletan (27:06) esprint estu batean nagusitu zitzaion Hichan Sigueni, eta Kaoutar Boulaid (32:23) nesketan.\nBina dortsalen zozketa\nParte hartzaile guztien artean Goierriko Bi Handiak (G2H) eta Marimurumendi maratoirako bina dortsal zozkatuko dituzte antolatzaileek. Bi proba horietarako izen-ematea azaroaren 8an zabaldu zuten, eta beherala agortu ziren dortsal guztiak.


19 « iraila « 2017 « Prentsa oharrak\n[ZUZENDUTA] Prentsa-deialdiak (2017-09-20)\nKategoriak: Deialdiak — Komunikazio Zerbitzua / Servicio de Comunicación — 19 iraila 2017 17:00\nPrentsaurrekoa. ‘RES-INCERTA’ erakusketa aurkeztea\nParte hartzaileak. Kultura, Hezkuntza eta Kirol zinegotzi Estibaliz Canto; eta erakusketako egile Nuria Pérez Cárcamo\nEguna. Asteazkena, irailak 20\nPrentsaurrekoa. Udal eraikinen egiaztagiri energetikoari eta etxebizitzen energia-eraginkortasunari buruzko ingurumen-hezkuntza hizpide\nParte hartzaileak. Ingurumenaren eta Espazio Publikoaren zinegotzi Iñaki Prusilla; eta Eraiken institutuko zuzendari Ignacio Fernández Aizpuru\nDHL enpresaren Forondako instalazio berriak inauguratzea\nParte hartzaileak. Eusko Jaurlaritzako lehendakari Iñigo Urkullu; Vitoria-Gasteizko alkate Gorka Urtaran; Vitoria-Gasteizko alkateorde Peio López de Munain eta Itziar Gonzalo; eta DHL Españako zuzendari Miguel Borras\nTokia. Foronda aireportuko DHL enpresaren instalazioak\nAwake Gasteiz hezkuntza proiektua aurkeztea\nParte hartzaileak. Kultura, Hezkuntza eta Kirol zinegotzi Estibaliz Canto; eta Berdintasun Lankidetza zinegotzi Jaione Agirre\nTokia. Erdi Aroko Hiriguneko Enpresa Zentroa\nLarunbatean, antzerkia, dantza eta ardoa batzen dituen “Lurra, Ardoa, Dantza” ikuskizuna estreinatuko da Principal antzokian\nKategoriak: Prentsa oharrak — Etiketak: Estíbaliz Canto — Komunikazio Zerbitzua / Servicio de Comunicación — 14:04\nIrailaren 23an, larunbata, “Lurra, Ardoa, Dantza” ikuskizuna estreinatuko da Principal antzokian; lanak dantza tradizionalaren, musikaren eta ardoaren arteko erlazioan sakondu nahi du. Ordubetez, 20 profesionalek —10 dantzarik, 9 musikarik eta aktore batek— osatutako taldeak ardoa egiteko prozesua antzeztuko dute, koreografia ezberdinak baliatuz.\nGaur aurkeztu da prentsaurrekoan ikuskizuna. Hauek izan dira bertan: batetik, lanaren babesleak, Estibaliz Canto, Gasteizko Udaleko Kultura, Hezkuntza eta Kirol zinegotzia; Joseba Koldo Pérez de Heredia, Arabako Foru Aldundiko Euskara zuzendaria, eta Josune Albizu, Vital fundazioaren ordezkaria; bestetik, José Sanchez, Mulixka dantza taldeko koreografoa eta zuzendaria; Iñaki Palacios, konpositore eta musika zuzendaria, eta Juanjo Monago, aktore nagusia.\nMulixka taldeak sortu du ikuskizuna, zeinak ardoaren espiritua erakusten baitu dantza tradizionalaren ikuspegitik, José Sánchez koreografoak azaldu duenez; hiriko dantzari eta txistulari gailenek osatzen dute taldea, eta aurreskuarekin lotutako sari ugari irabazi dituzte.\nArdoaren sinbologiaren funtsezko elementuak antzezturik eta osagai modernoez horniturik aurkezten dituzte, eta argiak eta musikak ezinbesteko zeregina dute ikuskizunean. Sortzaileek landa-lana egin dute Arabako Errioxan, ardogintzaren une garrantzitsuenak ezagutu eta dantza eta musikaren bidez islatzeko. Berariaz sortutako bederatzi koreografiak osatzen dute lana, zuzeneko musikaz lagunduta interpretatuko direnak.\nOrotara 20 profesional igoko dira Principal antzokiko agertokira larunbatean, 20:30ean: dantzariak, musikariak eta Juanjo Monago aktorea, zeinak ikuskizuna gidatuko baitu. Iñaki Palacios txistulari, konpositore eta musika-zuzendariak landu du musika.\nEstíbaliz Cantok azaldu duenez, sarrerak ekainean jarri ziren salgai, eta oso harrera ona izan dute, dagoeneko 600 saldu baitira. Hori dela eta, 2. anfiteatroa ere irekiko da, eskaerari erantzutearren.\nSarrerak ohiko lekuetan eskuratu daitezke, 15 eta 10 euroan eta deskontu bereziekin.\nUdalak energia-gasturako laguntzak bikoiztuko ditu, SmartEnCity proiektuari atxikitako Koroatzeko familiek horietaz baliatzerik izan dezaten\nGasteizko alkate Gorka Urtaranek gaur goizean iragarri duenez, Udalak bikoiztu egingo ditu energia-gasturako laguntzak, Koroatze auzoko SmartEnCity proiektuan parte hartzen duten komunitate guztiek horietaz baliatzerik izan dezaten. Hartara, inguru hartako auzoko guztiek bero-sarearen fakturari dagozkion gastuei aurre egin ahalko diete eta komunitateek berme handiagoa izango dute. Orain arte, baliabide ekonomiko gutxiko pentsiodunak baino ezin ziren baliatu energia-gastua ordaintzeko laguntza horietaz.\n“Koroatze auzoko bizilagunak proiektu itxaropentsu horri berme guztiekin atxikitzea nahi dugu. Udalaren ahalegin berri honi esker komunitate gehiago parte hartzera animatuko direla espero dugu. Ezin dugu aukera paregabe hori galdu. Proiektua sustatu duten erakundeen —Eusko Jaurlaritza eta Europa— sostengua dugu, eta oso proiektu erakargarria, familiei oso baldintza onuragarriak eskaintzen dizkiena”, esan du alkateak.\nUdalak, proiektuan parte hartzen duten gainerako erakunde eta entitateekin batera, zenbait jarduera bideratu ditu helburuak lortzearren. Zehazki:\n– 2016ko urrian, informazio bulego bat zabaldu zuen Pintore kalean. Gaur gaurkoz, komunitateen % 85ek du eraikina birgaitzeko kostuaren banakako aurrekontuaren kalkulua.\n– Informazioa areagotzeko, informazio etxola bat instalatu da Kutxa kalean.\n– Hirigintza aldaketak. Koroatzeko Plan Berezia onetsi da, baita Plan Orokorraren aldakuntza ere, beroa sortzeko galdararen instalazioa (district heating), berokuntza-sarearen hedapena, fatxaden lerrokadura berriak eta abar ahalbidetzeko.\n– Proiektuaren baldintza ekonomikoak:\nFinantzaketaren % 51, erakunde publikoen kargura izango da.\nZenbait finantza-erakunderekin hitzarmena egin da, maileguak oso baldintza onuragarrietan eskaintzeko, familia bakoitzaren ahalmen ekonomikoari egokituta.\n3 milioi euroko funtsa onartu da, 15.000 eurotik beherako errentak dituzten familiei diru-laguntzarik ez duten kostuen % 25etik 85era bitartean ordaintzen laguntzeko.\nZerga hobariak. OHZren % 25etik 50era bitarteko hobaria emateko proposamena egin da, hurrenez hurren B eta A energia-ziurtapena lortzen duten eraikinentzat.\nEIOZren % 50etik 85era bitarteko hobaria emateko proposamena egin da, hurrenez hurren B eta A energia-ziurtapena lortzen duten eraikinentzat.\n– Neurri berria: energia-gastuetarako laguntza bikoiztea, esku-hartzeko esparruan baliabide gutxiago duten familiek energia-fakturak ordaintzerik izan dezaten, eta tartean dauden komunitateek ziurtasun handiagoa izan dezaten.\n– 21 Zabalguneak gizarte eta hirigintza alorreko azterlana egitea, Koroatzea eremu degradatutzat katalogatu dezaten, birgaitze eta hobetze proiektuetarako finantzazio eta laguntza publiko handiagoak lortzearren. Amaitu ondoren, eremua degradatutzat jotzeko eskabidea aurkeztuko dio Udalak Eusko Jaurlaritzari.\nHobekuntzak espazio publikoan: Udalak partaidetza-prozesua egin du auzokoekin, espazio publikoan lehentasunezko jarduerak zein diren zehaztu eta adosteko. Udalak 2 milioi euro jarriko ditu horretarako. Aldabe kalea oinezkoentzako bihurtzea eta Ziudadela zein Aldabe plazak hobetzea jo dira lehentasunezkotzat.\n“Ikusten duzuen bezala, Udala eta tartean dauden gainerako erakundeak ahalegin betean aritu dira agintaldi honen hasieratik. Eta ahaleginean jarraituko dugu. Izan ere, proiektua aukera paregabea da Koroatzearen auzoarentzat eta hiri osoarentzat. Auzokoek dute azken hitza, baina Udalak bere esku dagoen guztia egingo du azken helburua lortzeko, hau da, Gasteizko 1.300 familiaren bizi-kalitatea birgaitu eta hobetzeko”.\nOrain arte Ingurugiro Gaietarako Ikastegiaren Kontseiluan aztertu da proiektua. Hori dela eta, Urtaranen gobernuak berariazko kontseilu batera deituko ditu talde politikoak, SmartEnCity proiektua aurrera ateratzeko neurri berriak aurkezterik izan dezaten.\nZenbait kazetari frantziar Gasteizko baliabide turistiko nagusiak bisitatzen ari dira egunotan\nUdalaren nazioarteko promoziorako estrategiaren barruan, urte bukaerara bitartean Italia, Norvegia eta Frantziako profesionalak etortzea aurreikusi da\nEstatu hartako hedabideetan lan egiten duten zenbait kazetari frantziar Gasteizko baliabide turistiko nagusiak bisitatzen ari dira egunotan. Biltzar eta Turismo Zerbitzuak Turismo Idazkaritza Nagusiarekin eta Basquetourrekin batera landu duen nazioarteko promoziorako estrategiaren barruko prentsa-bidaia da.\nProfesional horiek Gasteizek helmuga iraunkor eta interes enogastromikoa duen leku gisa dituen indarguneak ezagutuko dituzte. La provence, La Voix du nord, Tout pour les femmes eta Tourmag hedabideetako eta Parisko Turismo Bulegoko ordezkariek zuzenean ezagutuko dituzte Hirigune Historikoa, eskaintza gastronomikoak, Eraztun Berdea, Ataria, Azoka plaza, hiri zidorrak eta beste leku esanguratsu batzuk. Arabako Errioxa eta Gatz Harana ere bisitatuko dituzte.\n“Horretaz gain, Udalak lotuta ditu beste hedabide espezializatu batzuen bisitak, horien bidez Gasteizen irudia islatu eta publiko potentzialengana iristeko, nazioarteko promoziorako estrategiaren barruan, urteko garai hauetan oso ondo funtzionatzen baitu”, nabarmendu du Enpleguaren eta Garapen Ekonomiko Iraunkorraren zinegotzi Nerea Melgosak. Besteak beste, hauek etorriko dira laster Euskadiko hiriburura: autokarabanen turismoari eskainitako argitalpen bat; kazetari italiar batzuk, Euskadiri buruzko italierazko lehen gida argitaratzeko asmoa baitute, eta zenbait profesional norvegiar.\n“Avanzando en el Empleo Ordinario en Euskadi” jardunaldiaren inaugurazioa, EHLABE elkartearen 30. urteurrenaren harira\nBigarren alkateorde Itziar Gonzalok parte hartu du, Lanbideko zuzendari Borja Belandiarekin eta EHLABEko presidente Txema Francorekin batera, “Avanzando en el Empleo Ordinario en Euskadi” jardunaldiaren inaugurazioan. Jardunaldia EHLABEren (Euskal Herriko Lan Babestuaren Elkartea) 30. urteurrena ospatzeko antolatu diren ekitaldien artean kokatzen da. Goiz osoa hartuko du Europa jauregian egiten ari den jardunaldiak, eta bertan parte hartzen dute kontratazio publikoaren eta horrekin loturiko beste batzuetan praktika egokiak garatzeko zenbait adituk.\nItziar Gonzalok saioaren hasieran esan duenez, “Gasteizen oso urrats garrantzitsuak ematen ari gara kontratazio sozialki arduratsuaren alorrean, eta ez dugu zalantzarik gaurkoa bezalako jardunaldi batek jasangarritasun sozialarekiko dugun konpromisoan aurrera egiteko hain funtsezkoa den elementu baten inguruan ezagutzak eta eskarmentuak trukatzeko duen garrantzi handiaz”.\nUdal gobernuak deitoratu egin du oposizioak galaraztea Gasteizko erdialdeko orube huts bat erabilgarri jartzea\nHirigintzako zinegotzi Itziar Gonzalok deitoratu egin du “PPk eta Bilduk bat egitea lursail bat berpizteko aukerari danbatekoarekin erantzun, eta hiriarentzako positiboak diren proiektuei ezezkoa ematea”.\nUdal gobernuak deitoratu egin du oposizioak galaraztea Gasteizko erdialdeko orube huts bat erabilgarri jartzeko aukera. Hirigintza Batzordeak Florida kaleko 53.eko lursailari emandako kalifikazio aldaketa bozkatu behar zuen gaur, Udalaren eta orubearen jabeen arteko hitzarmenak baimentzen duena, etxebizitzak egiteko eta merkataritza- eta/edo ostalaritza-instalazioren bat irekitzeko asmoz, urteetan erabilerarik hutsik egon den orubean.\nEkimen hori hiriaren erdialdea biziberritzeko planaren baitan kokatzen da, eta EAJ-PNV eta PSE-EEren aldeko botoa jaso izan du, EH Bildu Gasteiz, Irabazi eta Podemosen kontrakoa, PP abstenitu egin den bitartean. Ondorioz, bertan behera geratu da lursaila askatzeko aukera. Hirigintzako zinegotzi Itziar Gonzalok kritikatu egin du “PPk eta Bilduk bat egitea lurzoru bat berpizteko aukerari danbatekoarekin erantzun, eta hiria sustatzearen aldeko proiektuak blokeatzeko estrategiak uztartzea. Gaurkoan baliatu dituzten argudioak gehiago dirudite aitzakiak. PPK azaldu egin beharko du zergatik blokeatu duen erdialdeari onura dakarkion proiektu bat, hiriarentzako positiboa dena”.\nHirigintzako arduradunak gogorarazi du erabilerarik gabe zegoen orube bati bizitza berria emateaz gain, proposamenak diru-sarrerak ekarriko lizkiokeela Udalari, zeinekin Gasteizko espazio publikoa hobetu eta erdialdea biziberritu. Gonzalok gogorazi du gobernuak taldeei eskaini diela diru-sarrera horiek zertara bideratzeko eztabaida elkarrekin erabakitzeko aukera. “Ekimen hau erdialdean ekiteko plan global baten baitan kokatzen da. Erabakiak hartzea oso garrantzitsua da, baina munta handikoa da, baita, erabakia hartzeko unea. Gasteizek aukera bat dauka oraintxe mahai gainean, baina taldeek alferrik galtzen uzten ari dira”, azpimarratu du zinegotziak.\nOposizioak gaur atzera bota duen aldaketa berriro bozkatuko da, Udalbatzaren hurrengo bilkuran.


Banco de alimentos de Bizkaia / Bizkaiko Elikagaien Bankua » ENKARTERRIKO IKASTEXE BATZUK BIZKAIKO ELIKAGAIEN BANKUAREKIN\nIkasturte honetan zehar Bizkaiko Elikagien Bankuarekiko Enkarterriko ikastetxeetako kolaborazioa era nabarmenean areagotu da. Hori dela eta, lerro hauen bidez gure eskerrak luzatu nahi diegu. Ikastetxe batzuk laguntza eman digute urteetan zehar, beste batzuk, ordea, ikasketa eta elkarkidetzako jarduera batzuk garatuz, ikasturte honetan hasi dira.\nEskola eremuan esku-hartzeko oinarrizko tresna Bizkaiko Elikagaien Bankuak landutako Proiektu didaktikoa izan da. Ikastetxe bakoitzak, proposamen didaktiko zabal hori bere kontestu inguruari egokitu egin du eta bere Heziketa Komunitatean pobrezia aurre egiteko eta elikagaien zarrastelkeria murrrizteko sentsibilizazio prozesua garatu egin du.\nInplikatutako irakaslegoak garatutako esperientziak modu oso positiboan baloratu egin du, ikuspegi solidarioa ikasketetan berezko ikasleen parte-hartze aktiboarekin emateko beharra aitortuz.\nHona hemen ikasturte honetan zehar ikastetxe laguntzaileen esperientziak:\nZallako MARISTAS IKASTETXEA, urteetan zehar Bizkaiko Elikagaien Bankuarekiko ikastetxe laguntzailea izan da, baina aurten DBHko ikasleek modu aktiboan parte hartu dute ikastetxe osoan sentsibilizazio kanpaina garatzen, geroago bilketa antolatu baita emandako elikagaien sailkapena egiten ere. Guztira 847 kg. lortu dute.\nMIMETIZ HLHI, Zallako ikastetxe publikoak, aurten eta 6. mailako ikasleen eskutik parte hartu du proiektu didaktikoan, ikastalde bakoitzak hitzaldi eta eztaibaida desberdinen bidez, pobrezia eta zarrastelkeriaren inguruan landu du, gero elikagaien bilketa ikastetxe osoan bultzatzeko.\nAipagarria da, baita ere, Enkarterriko bi eskola txikien parte hartzea, hain zuzen ere, Turtziozko JOSÉ SIERRA HLHI, non ikasle guztien inplikazioari esker elikagaien bilketa garatu zen, eta Artzentalesko ÁNGEL LARENA HLHI.\nBestalde, Gordexolako EDUARDO ESKARTZAGA IKASTETXE PUBLIKOaren irakasle guztiek proiektu didaktikoari buruzko prestakuntza berezia eta bere garapenerako eskaintzen diren aukera desberdinak jaso dituzte.\nProiektu didaktikoaren garapenera gehitu den azken ikastetxea Sodupeko AVELLANEDA IKASTETXEA izan da. Hemen Lehen Hezkuntzako 3. mailako ikasleak izan dira arduradunak tutoreekin batera bere ekimen solidarioa ikastetxe osoan zabaltzen. Esperientzia hainbat fasetan garatu da:\nPobrezia eta elikagaien zarrastelkeriari buruz sentsibilizazioa bideo labur batzuen bidez.\nIkasgelan, talde txikien bidez, pobrezia eta elkarkidetza inguruko jarduera batzuk hurbiletik bizi era ludikoan.\nBizkaiko Elikagaien Bankura bisitaldia.\nLhko 3. mailako ikasleek, talde txikietan ikastetxeko ikasgela guztietan elikagai-bilketa eta zergatiak azadu eta bultzatu.\nAste osoan zehar elikagai-bilketa modu zentralizatua antolatu.\nEgindako prozesuari buruz gurasoentzako hitzaldia.\nBukatzeko ikastetxe guzti hauei eta Bizkaiko Elikagaien Bankuren izenez, esker on zintzoa adierazi nahi dugu pobreziari aurre egiteko konpromezu eta elkartasunagatik.


SquirrelMail - Wikipedia, entziklopedia askea.\nSquirrelMail web bidezko posta-bezero bat da. Nathan eta Luke Ehresmanek hasi zuten beronen garapena eta PHP programazio lengoaia erabiliz egina dago. PHP instalatuta eta IMAP eta SMTP zerbitzari baterako sarbidea duten web zerbitzari gehienekin erabili daiteke.\nSquirrelMailek HTML 4.0 baliozko kodea erabiltzen du, web nabigatzaile gehienekin bateragarria delarik. Software librea da, GPL lizentziapean argitaratuta dagoena, eta edozeinen beharretara egokitu daiteke pluginentzako eskaintzen duen sostengu zabala dela-eta. Hizkuntza askotan konfiguratzeko aukera dago, horien artean euskara.


Okupatu tailerraren edizio berria, lana bilatzeko gaitasunak hobetzeko. - Amurrio Bidean\nOkupatu tailerraren edizio berria, lana bilatzeko gaitasunak hobetzeko.\n26 apirila, 2017 /in Albisteak /by Amurrio Bidean\nVITAL Fundazioak, Aiarako Kuadrillaren bitartez, maiatzaren 15etik 18ra Reforamurrio Enpresaldean egingo den tailer hau diruz lagunduko du.\nAurreko edizioetan lortutako emaitza onak direla eta, Okupatu tailerraren beste edizio bat egitea erabaki da, lana bilatzen lagun dezaketen gaitasunak eta trebetasunak lantze aldera.\nGero eta ohikoagoa da gure bizitza profesionalean lana bilatzeko prozesuari aurre egin behar izatea, nola pertsona langabezian dagoelako, hala lehen lanpostuaren bila ari delako edo lan hobe baten bila ari delako. Baina, nola bilatu lana? Okupatu tailerrean, parte hartzen duten pertsonek hainbat tresna jasoko dituzte; hala, nork bere burua ezagutuz eta bakoitzaren indarguneak eta ahulguneak aztertuz, beren buruari helburuak jarri ahalko dizkiote eta lan-bilaketa hobeto planifikatu eta gauzatu ahalko dute, ibilbide pertsonalizatu bati jarraituz, arrakasta izateko ahalik eta aukera gehien izan ditzaten. Helburua da bilaketa-prozesua ahalik eta gehien zehaztea pertsona bakoitzaren profila eta beharrak aintzat hartuta, bilaketa eraginkorragoa izan dadin.\nEnplegu bakoitzerako ezagutza eta gaitasun jakin batzuk eskatzen dira, eta horiek prestakuntza eta esperientziaren bitartez lor daitezke. Alabaina, enpresek gero eta garrantzi handiagoa ematen diete hautagaien zeharkako gaitasunei; esaterako, nork bere burua ondo ezagutzeari, nork bere burua motibatzeko gaitasunari, erantzukizunari, espektatiben kudeaketari, aldaketen aurrean zer egin jakiteko gaitasunari, erabakiak hartzeko gaitasunari… Besteak beste, gaitasun horiek landuko dira tailerraren lehen hiru saioetan. Azken saioan lan-elkarrizketa bati buruzko dinamika bat egingo da; bertan, parte-hartzaile bakoitzak gomendioak eta aholku praktikoak jasoko ditu, fase horri segurtasun eta konfiantza handiagoz aurre egin ahal izateko.\nTailerra 9:00etatik 13:00etara izango da, eta plaza kopurua mugatua da. Lehentasuna emango zaie langabezian daudenei eta Amurrion edo Aiaraldean bizi direnei.\nTailerrean izena emateko edo informazio gehiago jasotzeko, jarri harremanetan Amurrio Bideanekin, 945891721 telefono-zenbakira deituta edo administracion@amurriobidean.org helbidera idatzita.\nhttps://i2.wp.com/amurriobidean.eus/wp-content/uploads/2017/04/job-search-580299_960_720.png?fit=960%2C678 678 960 Amurrio Bidean http://amurriobidean.eus/wp-content/uploads/2016/10/amurriobidean-logo-300x70.png Amurrio Bidean2017-04-26 09:00:332017-04-26 09:00:33Okupatu tailerraren edizio berria, lana bilatzeko gaitasunak hobetzeko.\nTURISMOA SUSTATZEKO JARDUERETARAKO LAGUNTZEN 2017KO DEIALDIA, ENPRESA TXIKI... Tailerra: +55 zahartze konstruktiboa


1. Zein balantze egiten duzu legealdiaz?\nLau urte galdu dira. Herri honek ez du aurrera egin estatusaren eztabaidan, arlo ekonomiko eta industrialean, herritarren ongizatean eta hezkuntzan. Aurrera begira ditugun erronka estrategiko nagusiei ez zaie erantzunik eman.\n2. Nola baloratzen duzu Urkulluren gobernuaren azken lau urteetako lana?\nUrkulluk 2016an ezarritako helburuak ez ditu bete. Inertziaz, pilotu automatikoarekin jardun du Urkulluren gobernuak, eskema zaharkituekin, errealitateari aurre egiteko proposamen berritzaileak egiteko ezintasunez. Gobernu gisa sinesgarritasuna galdu du. Osakidetzako OPEaren inguruan Osasun kontseilari batek eta lau kidek dimisioa eman behar izan dute, De Miguel kasuak ere bete betean jo du... Gobernatzeko modu ilun horiek argitara eman dira. Iritzi publikoaren aurrean ahulduta atera da Iñigo Urkulluren kudeaketa eredua eta modua; ahultasun horrek eragin du Urkulluk hauteskundeak sei hilabete aurreratzea.\n3. Nola bizi izan duzue oposiziotik lan egitea? Zeintzuk izan dira zuen lehentasunak?\nUrkulluk gehiengo absolutua izango balu bezala jardun du, gutxiengoan egon den arren. Halere, 1.200 €ko gutxieneko soldataren proposamena bideratu genuen, pentsiodunak 1.080 €tara osagarritzekoa, trantsizio energetikorako eta aldaketa klimatikoaren aurka egiteko planteamenduak, sektore zaurgarriak babestekoa, feminismotik egindako proposamen andana (indarkeria matxista, zaintza...), etab. Lehentasuna, jendarteare ongizatea eta babes maila hobetzea izan da.\n4-Podemosek dio eskubide sozialak lehenetsi behar direla. EH Bilduk, berriz, eskumenetan jartzen du arreta, ez baitio zentzurik ikusten eskubide sozialak zerrendatzeari, haiek babestu eta blindatzeko eskumenik ez badago. EAJren formula, aitzitik, bestelakoa da: Espainiarekin akordioak bilatzen ditu haustura formularik onartu gabe. Nola baloratzen dituzu bi jarrera hauek?\nPodemosekin arlo sozialean gauza askotan egin dugu bat. Alderdi Sozialista ez da EAJrengandik inongo momentutan bereizi ezkerreko politikak defendatzeko eta horrek herritar eta langileengan ondorio eskasak izan ditu; pena bat izan da. EAJ batzuen klase interesak defendatzen aritu da modu lotsagabean: AHT bezalako azpiegitura erraldoiak lehenetsi ditu gure alargun, gazte eta sektore prekarizatuei bizkar emanez.\n5. Estatus Berriaren gaineko eztabaida izan da legealdi honetako gai zentraletako bat. Zer espero zenuten ateratzea bertatik? Nola baloratzen duzue EAJk eta Podemosek azken momentuan egindako biraketa?\nEstatus Berriak suposatzen zuen herri honek bere erabakiak hartzeko duen eskubidean sakontzea. EAJk hasiera batean adostasuna erakutsi bazuen ere, gero, testua idazterakoan argi erakutsi zuen eroso zegoela autonomismoan; hots, hemen agindu eta Espainiatik tarteka trenerako inbertsioak edo errepide zatiak ekarriz. Podemos hasieratik bereizi zen eta argi utzi zuen herritarrok erabakitzeko printzipio demokratikoaren gainetik, Espainiar proiektua defendatzen duela.\nAukera galdu bat izan da. Hala ere, guk lege testu bat proposatu genuen eta eztabaida hori eman beharko da. Herritarren ispiluaren aurrean jarri beharko dira lehenago edo beranduago, eta garbi esan zer den defendatzen dutena.\n6. Euskal Herriko gehiengo sozialak eta sindikalak greba orokorra deitu zuen urtarrilaren 30ean, eta EH Bildu izan zen deialdi horrekin bat egin zuen alderdi politiko bakarra. Zein izan zen zuen irakurketa?\nHemen badagoela jendartearen gehiengo bat herritarron bizitzak erdigunean jarri eta beste politika batzuk behar direla aldarrikatzen duena, bai arlo sindikalean eta baita sozialean ere (mugimendu feminista, pentsionistak, etab.). Horrek oraindik ez du translaziorik izan gehiengo parlamentarioetan, baina, herri honek badu indarra datorren uzkurtze ekonomikoaren aurrean ez kikiltzeko; hunkigarria izan zen jendetza kaleetan ikustea. Ez genuen zalantzarik gehiengo horrek defendatzen dituen interesak legitimoak direla eta guk ere babestu behar genituela. Ulertezina izan zen Elkarrekin Podemosek, Eusko Jaurlaritzari aurrekontuak onartuz argazkian azkar atera zenak, herritar sektore horiekin bat egin ez izatea.\n7. Aipaturiko herri sektoreen artean, azken urteetan pentsionisten borrokak indar handia hartu du. EH Bilduk haiekin bat egin zuen 1.080 €ko gutxieneko pentsioen aldarrikapenean. Bide horretan, Eusko Jaurlaritzari pentsioak osatzeko eskatu zenioten, baina, ezezko borobila jaso zenuten...\nHaiek esplikatu beharko dute zergatik nahiago duten gure herrikide asko miseriazko prestazioekin bizitzea eta zementuan inbertitzea, hemen badagoenean gaitasun ekonomiko nahikorik euskal herritar guztiok bizitza duin bat izateko. Tristea da herrikideekiko halako enpatia falta ikustea.\n8. Agintaldiaren azken txanpan, jada hauteskundeak deituta zeudela, Covid-19ren pandemia etorri zen eta guztia hankaz gora jarri zuen. Auzi horrek ere eman du zeresana. EH Bildutik kritiko agertu zarete Urkulluren gobernuak egin duen kudeaketarekin, zer dela eta?\nPandemiak argi erakutsi du Urkulluk gauzak ondo doazenean pilotu automatikoa jarri duela eta gauzak okertzen hasi direnean berak eraikitako sistema publikoa ahula zela. Osasun sistema ez genuen prestatua azken urteetan Osakidetzan egindako murrizketen ondorioz, adinekoen egoitza pribatuetan gertatutakoa eskandalagarria da, autonomoen laguntzen sistema informatikoa minutu batean kolapsatu zen, hezkuntza sistemarentzat ez du proposamen egokirik egin... Finean, garbi geratu da gobernu batek lehentasunak non jarri behar dituen eta Europako herrialde aurreratuekin konparatuta, gure sistema publikoa oso ahula dela. Argi dago gure autonomia de quita y pon dela, nahikoa izan baita alarma egoera dekretatzea erabaki guztiak Madrilen hartzeko. Horrez gain, informazioa eskasa eta desegokia izan da eta Urkulluk ez du behin ere telefonoa altxatu gainerako alderdiekin hitz egin eta guztion artean erabakiak hartzeko.\n9. Orain, Eusko Legebiltzarrerako hauteskunde berri batzuk ditugu parez pare. Zergatik bozkatu EH Bildu?\nZiurgabetasun garaiak datoz. Pandemiaren eboluzioa ikusteke dago. Jende askok bere lana galduko du; merkatariak eta ostalariak ateak ixten ari dira, adibidez. Honi guztiari aurre egiteko erabaki politikoak hartu behar dira eta gure herritarrak, enpresak eta familiak erreskatatu behar dira. Erantzun berriak beharko dira, urgentziazkoak eta epe erdian ataka honetatik ateratzekoak. EH Bilduk badu plan bat, anbizioz egindako plan bat, ziurgabetasunak eragindako galdera horiei guztiei modu eraginkorrean erantzuten diena. Etorkizunari aurre egiteko errezeta zaharrek ez dute balio, gauzak modu berdinean eginda ez direlako bestelako emaitzak lortzen. Guk jendearekin eta jendearentzat kudeatuko duen gobernua ordezkatuko dugu.\n10. Maddalen Iriarte lehendakarigaia gertutik ezagutzen duzu dagoeneko. Nola definituko zenuke?\nMaddalenek herriarekiko konpromisoagatik egin zuen politikagintzara jauzi, bere bizitza konponduta bazuen ere. Emakume kementsua da, ingurukoak zaintzen dakiena eta herri hau gidatuko lukeen líder aparta. Asko maite eta miresten dudan lankidea da.\nZaldibarko zabortegian gertatutakoa istripu bezala irudikatzen saiatu da Eusko Jaurlaritza lehenengo momentutik, baina zuek horren atzean kudeaketa eredu oso bat dagoela nabarmendu duzue behin eta berriro. Zein da EH Bilduren irakurketa gertaera horren inguruan?\nEuropak berak ere iragarri du ikerketa, irregulartasun zantzu larriak daudelako. Gauza serioen kudeaketa esku pribatuetan uztearen ondorioa da. Labur esanda, enpresek diru etekina bilatzen dute eta edozer sartu dute zabortegi horretan. Jaurlaritzak ez du zabortegi horren eta antzekoen inongo kontrolik egin, gainera. Bi gorpu daude oraindik lurperatuta eta Jaurlaritzak ez du familiekiko sentsibilitaterik erakutsi, ezta ardurarik hartu nahi izan ere. Eta noski, ez du aurrerantzean kontrola egoteko eta zabortegi industrialak modu publikoan kudeatzeko borondaterik erakutsi, guk hala eskatu badiogu ere.\nLegebiltzarrera hainbat hausnarketa eta eztabaida eramaten saiatu zarete. Horietako bat telebista publikoari dagokiona da. Zer proposatzen zenuten, zehazki?\nKalitatezko telebista publikoa. Oso baxuak dira euskarazko kateko audientzia datuak eta hor ikusten da, kasu honetan ere, inertzia bat badagoela eta ez dela telebista publikoa hobetzeko interbentziorik egin. Horrez gain, telebista publiko batek izan behar duen neutraltasun eta informazio aniztasun printzipioak modu lotsagabean hausten dira egunero; ikusi besterik ez dago azken hilabeteetan nola bilakatu diren albistegiak EAJren berri-emankizun korporatiboak inongo disimulurik gabe. Ikuspegi demokratiko batetik hori onartezina da.\nEH Bilduren lehentasunetako bat Euskal Herriak azken urteetan bizi izan duen gatazka armatuaren zikloa itxi eta herri hau aurrera begira jartzea da. Horrek, nahitaez, biktima guztien aitortza, eta preso eta iheslarien etxeratzea eskatzen du. Zertan aurreratu da legealdi honetan?\nBiktimen errekonozimenduan adostasun handiak lortu dira, nahiz eta, Alderdi Popularrak nahiago duen iraganeko diskurtsoetan geldi egon. Euskal presoek bide legalei ekitea iragarri zuten, baina espainiar Estatuaren partetik garbi dago oraindik salbuespen legedia aplikatzen zaiela. Hala, 70 urtetik gorako presoak edo gaixorik daudenak, hau da, kalean egon behar luketenak, oraindik espetxean daude. Hemengo alderdi guztiek, PPk izan ezik, babestu dituzte ekimen batzuk legebiltzarrean; alabaina, determinazio gutxi erakutsi dute ekimen horien betearazpenean. Faltan bota dut Iñigo Urkulluren esku-hartze irmoagoa preso guztien giza eskubideen defentsan. Espetxe eskumenaren transferentziari dagokionez ere, bazirudien legegintzaldi honetan gauzatuko zela, baina, Jaurlaritzak ez du behar adinako presiorik egin, beste behin ere.


MITOLOGIA ARTELANEAN ( Xabier Salterain )\nBoston Park Plaza Hotel & Towers ar... by Jeams Lara 124 views\nCertificates-Fall2014 32 by Siao Yen Goh 72 views\nItupoker.com agen poker online indo... by maregga 59 views\nGet pay loan lendres by samual brian 167 views\nCours de guitare et cours de piano by CoursParis 353 views\nZvuki ts-s by dfhbfyn 396 views\n1. XABIER SALTERAIN MITOLOGIA ARTELANEAN IZENBURUA: La barca de Caronte EGILEA: José Benlliure GARAIA: 1919. Urtea. NEURRIAK: 103 x 176 cm oliozkoa da. KOKAPENA: Valencia, Museo de Bellas Artes 1.- Egilearen datu biografikoak: José Benlliure y Gil Valentzian 1855ean jaiotako margolari bat izan zen.1879ean Erromara ikastera bidali zioten, ondoren ikasketak egin eta gero Madrilen sari bat irabazi zuen `La visión del Coliseo ´ kuadroarekin. Kuadro erlijiosutsuak margozten zituen bereziki eta azkenik Valentzian hil zen 1937.en urtean. 2.- Zenbat pertsonaia agertzen dira?. Nortzuk dira? Ba al dago pertsonaia nagusiren bat? Nor da eta non dago kokatuta? Pertsonaiak arimak eta Caronte dira. Pertsonaia nagusia Caronte da eta txalupan makilarekin dagoena da. Pertsonaia nagusi honen ezaugarriak bere bizar gris luzea eta bere itsusitasuna dira. Hildakoak haren txalupan Estigia lakua zeharkatuz garraiatzen zituen Hadesen erresumaraino. 3.- Deskribatu eszena eta kontatu horrekin lotuta dagoen mitoren bat. Eszena honetan txalupa bat ageri eta bertan Caronte da kapitaina. Berak txalupa gidatzen du baina ez du berak arrauntzen , arimak arrauntzen dute.\n2. XABIER SALTERAIN MITOA: Argazki honen protagonista nagusia Caronte da. Argazkian atso zahar zoro baten moduan irudikatuta dago Caronte. Txalupa gidatzen du baina ez du berak arrauntzen , arrauntzen dutenak arimak dira. Beraiekin txarto portatzen da eta gizon maltxur bat bezala portatzen da Heracles infernura bajatu zenean Caronteren txalupan eramatea agindu zion Heraclesek eta Caronte ezetz esan ondoren Heracles-ek txaluparen arrauna hartu zuen eta izugarrizko jipoia eman ondoren Carontek ezin zuen ezer egin eta bere txalupan eraman zion. Horren ondoren Caronte zigortua izan zen bere txalupatik bizia zuen pertsona bat hilen munduan sartzeagatik. Eta horren ondorioz kateatuta izan zen urte batez. 9.- Mito berbera azaltzen duen beste obra bat ( egilea ,izenburua eta garaia aipatuz) gehitu eta konparatu zuk aukeratu duzunarekin. LA BARCA DE CARONTE, NOCHE, SUEÑO Y MORFEO. LUCA GIORDANO-1954 Nire ustez kuadro hau bestea baino alaiagoa da eta tamaina handiagoko kuadroa da hau. Kuadro honetan\n3. XABIER SALTERAIN pertsonaia gehiago ikus ahal dezakegu eta Caronte ez da hain maltxurra ateratzen. Oharra: • Lana eskegi Drive-n eta konpartitu nirekin urriaren 31 baino lehen • Azaroaren 5ean gelan azalduko duzue. Horretarako gorde nonbaiten obrak ikaskide guztiek ikusteko zuek azalpenak ematen duzuenean.\nBoston Park Plaza Hotel & Towers are a wonderful choice for new year's Eve an...\nGet pay loan lendres\n“Cloud” translation, or Localization of games with cloud platforms


Hegoalde eremuan jarduera ekonomikoak sustatzeko baldintzak aldatu dituzte - Zarautz - Zarauzkohitza.eus\nHegoalde eremuan jarduera ekonomikoak sustatzeko baldintzak aldatu dituzte\nAritz Mutiozabal 2021-03-28 10:00\nHegoalde eremua. (Aritz Mutiozabal)\nJabetza horizontaleko zatiketak egin ahalko dira bertako eraikinetan, eta hauek Abendaño eta Errotaberri industrialdeetako baldintza berak izango dituzte.\nHiri Antolamenduaren Plan Orokorraren aldaketa (9.2.03 artikulari dagokiona) onartu zuten osteguneko osoko bilkuran, Udal Gobernuko zinegotzi jeltzaleen eta sozialisten aldeko hamabi botorekin. EH Bilduko zortzi zinegotziak abstenitu egin ziren, eta Podemos-Equo-Berdeak taldeko ordezkaria aurka agertu zen.\n13 urte pasatu dira Zarauzko Hiri Antolamenduaren Plan Orokorra behin betiko onartu zutenetik. Salberdin Areak onartuta dauka bere plan berezia eta bere gauzatze urbanistikoa hasita dagoela adierazi zuen Xabier Txurruka alkateak, baina ez dela gauza bera gertatu Hegoalde eremuarekin. Aurreikuspenen arabera, Plan Orokorraren lehen lau urteetan Salberdin garatzeko asmoa zegoen eta ondorengo lau urteetan Hegoalde. "Nahi baino askoz gehiago atzeratu da eta hainbat urte pasatuko dira etorkizuneko planteamendua idatzi arte", nabarmendu zuen alkateak bilkuran.\nHegoalde eremuko eraikinen artean, eraikin industrialen tipologia nagusitzen da, batzuk jabetza horizontalean zatitzen dira eta besteak ez. Aldaketa berri honen bidez, jabetza horizontaleko zatiketak baimenduko dituzte, Abendañoko eta Errotaberriko industrialdeetan eskatzen den baldintza berarekin; hau da, gutxienez ere, 150 metro koadro erabilgarriko azalera izatea balizko zatiketa horien ondoren. "Jarduera ekonomikoak jartzeko aukera eman nahi dugu aldaketa honekin; batez ere, pabiloi jabeek eta zerbitzu ezberdinek hala eskatu digutelako", aditzera eman zuen Txurrukak.\nPodemos-Equo-Berdeak taldeko ordezkari Oihane Delgadok gogor egin zuen aldaketaren aurka, eta Plan Orokorrak "berrikuspen osoa" behar duela nabarmendu zuen. Udal Gobernuaren proposamena "inprobisazio" eta "adabaki" gisa jo zuen. Koalizioaren ustez, Plan Orokorra kalera atera beharko litzateke eta herritarren parte hartzearen bidez erabaki.\nPlanari argi berdea eman ziotenetik hona gauzak asko aldatu direla gogora ekarri zuen PSE-EEko kide Patxi Elolak, krisi ekonomikoari aipamen eginez. "Orain Salberdin martxan dago, eta Hegoalderen kasuan ere, egungo egoerari erantzun behar diogu. Bizitza bat eman behar diogu, interesa eta eskariak egon direlako, eta hori ez da inprobisazio bat".\nEH Bilduk bat egin zuen Podemos-Equo-Berdeak taldearekin, eta uste du urte dezente igaro dela Plan Orokor hura egin zenetik eta berri bat egin beharko litzatekeela. Gaiari dagokionez, EH Bilduko zinegotzi Mikel Goenagak adierazi zuen haiek ere begi onez ikusten dutela Hegoalde eremuan jarduera berriei bide emateko baldintzen malgutzea. "Eremu horren garapena estrategikoa da herriarentzat, baina jakitun gara garapen hori luze joango dela. Bitartean, datozen urtetan Hegoalden lan egiteko aukerak zabaltzea ongi ikusten dugu, nahiz eta sartuko diren enpresa horiek era prekarioan izan". Baina zonalde horretako urbanizazio arazoan jarri zuen azpimarra, eta "inguruaren planifikazio falta" leporatu zion Udal Gobenuari.\nAzken horren harira, alkateakerantzun zuen plangintza egin bitartean "arautu gabeko gune bat" dela Hegoalde. Hirigintzan planak ez direla "liburu sakratu aldaezinak" esan zuen, eta borondate politikoa badago aldatu daitezkeela: "Udal Gobernu honentzat lanpostuak sortzea eta mantentzea interes orokorreko lehentasun osoko gaia da".


Art Brut - Wikipedia, entziklopedia askea.\nAugust Natterer: Weltachse mit Haase (Axle of the World, with Rabbit) (1919)\nArt Brut 1945an Jean Dubuffet margolariak asmatutako arte kontzeptua da, artearen mundutik at zeuden pertsona batzuk sortzen zituzten artelanak deskribatzeko. Artelanak sormen independente eta kutsatu gabekoaren emaitza ziren bere ustez, ez zuten ezarritako ereduen jarraipenik egiten. Arte honi beraz Art Brut (euskaraz Arte Zakarra edo Gordina) deitzea pentsatu zuen.\nDubuffet-en ustez denok dugu sormenerako potentziala barnean, baina gizarte-arauek gehienetan ezabatu egiten dute. Gizartetik kanpo dauden pertsonek ordea (ospitale psikiatrikoetako gaixoek, autodidaktek, pertsona bakartiek, moldakaitzek) sormen gordinerako ahalmena dute. Horregatik, pertsona hauen artelanak aztertu eta ikasi zituen, batez ere eskizofrenia zuten gaixoen artelanak bilduz eta erakusketak antolatuz. 1948an André Breton, Michel Tapié eta beste batzuekin batera "Compagnie d'Art Brut" taldea sortu zuen.\nArt Brut mugimenduak XX. mendearen bukaerako Primitibismoaren iturri izan zen, modernitatea arbuiatuz gizakiaren sormenerako grina naturala bultzatzen zuen mugimendua.\nBNF: 12648387z (data)


Jorge María Ribero-Meneses - Wikipedia, entziklopedia askea.\nJorge María Rivero San Jose, ezagunagoa Jorge María Ribero-Meneses izen-abizenez (Valladolid, 1945eko maiatzaren 17a) idazlea da. Filologotzat eta historiaurrean aditutzat aurkezten du bere burua, baina komunitate zientifikoan haren teoriek ez dute inolako onarpenik, eta teoria horiek ez ditu hizkuntzalaritzan, historian eta gainerako zientzietan onartuta dauden metodoak erabiliz taxutzen (hau da, zientziaren aldetik, inolako oinarririk gabeko teoriak dira).\nJorge María Ribero-Meneses Euskal Herrian emandako hitzaldi batean. Irudi gehiago\nValladolid, 1945eko maiatzaren 17a (75 urte)\nRibero-Menesesen esanetan, baina, bere teoriek arrakastarik ez badute botere publikoen eta mundu akademikoaren jazarpena nozitzen duelako da, eta «[Espainiako] Estatuak erakunde terrorismoa» egiten du bere aurka. Ribero-Menesesen teoria ezagunenetako batzuk: euskara munduko hizkuntza guztien sorburu dela; gizakiok kastoreengandik gatozela, eta ez tximinoengandik; gaztelania euskaratik datorrela, eta ez latinetik; Atlantida Kantauri itsasoan izan zela; hasierako gizakiak anfibioak zirela; hebrear gentilizioa Ebro ibaiaren izenetik datorrela, eta Ebro ibaiaren ingurua dela juduen sorburua; Europa izena ere Ebro izenetik datorrela; eta abar.\nRibero Meneses bereziki harro ageri da bere hiru «aurkikuntza» hauengatik: gizakiaren sorburuarena, hizkuntzaren sorburuarena eta idazketaren sorburuarena. Berak egin omen dituen hiru aurkikuntza horiek «egile ezaguneko zientzia aurkikuntza handienen» artekoak direla argitaratu du, historian izan diren beste 36 aurkikuntza (inprenta, Amerika, heliozentrismoa, telebista...) biltzen dituen zerrenda batean.\nRibero-Meneses, España terminoaren euskal jatorria azaltzen, Bilboko hitzaldi batean, 2008ko azaroaren 14an.\nBruselako Université Libre unibertsitateko gaztelania irakaslea izan zen.\nPío Cabanillas Gallas espainiar politikari eskuindarraren aholkulari izan zen, hura Espainiako Kultura ministro izan zenean (1977-1979).\n1984an, bere etxean ixtea erabaki zuen, lanean buru-belarri aritzearren eta «beste guztiek baino mila aldiz gehiago jakitearren», eta orduz geroztik itxita bizi da, lanean. Orduz geroztik, hizkuntzalaritzan eta historian nagusi diren teoriei eta egin diren aurkikuntzei kontra egiten dieten hainbat teoria sortu ditu, zientzietako metodoei kasurik egin gabe. Ribero-Menesesen ustez, politikariek eta gaur egungo teoria nagusiak eratu dituzten historialari nahiz hizkuntzalariek (politikarien mende baitaude, Ribero-Menesesen esanetan) bere teoria horien frogak ezkutatzen eta suntsitzen dituzte.\n2002ko urrian UNESCOren aurrean salatu zuen Jose Maria Aznarren gobernua sustatzen ari zen Camino de la Lengua Castellana delakoa, gaztelania XI. mendean Errioxan jaio ez zela frogatuz. Salaketok helburua lortu zuen, bidearen izendapena bertan behera geratu baitzen.\n2004an, Fundación de Occidente fundazioa sortu zuen, fundazioari bere ondasun guztiak emanda, «Europako eta, ondorioz, mundu osoko kultura eta turismo ibilbide handiena eta aberatsena» sortu, gizarteratu eta sustatzeko asmoz. Ibilbide horren erdigunea Iberiar penintsulako Kantauri itsasoaren kostaldea da, baina inguruko lurrak ere hartzen ditu.\n2006ko abenduaren 29an Kantabriako Justizia Epaitegi Gorenean salaketa jarri zuen Kantabriako presidente eta presidenteordearen aurka, hala nola Santanderreko alkatearen aurka, Santanderko La Remonta delako orubean aurrera eraman nahi duten txikizio kulturala dela eta.\nBihotzeko bi operazio larri egin dizkiote, azkena 2008ko maiatzaren 13an.\nSantanderko badia, Homo sapiensen sorlekuaren puntu garrantzitsuenetakoa, Ribero-Menesesen teorietako baten arabera.\nLabar artearen esparru frantziar-kantabriarra. Ribero-Menesesek iritzi dio ez dela horrelako altxor arkeologikorik mundu osoan, eta horrek aipatutako eremuaren antzinakotasuna erakusten omen du.\nDuela urte batzuk Ebro ibaiaren sorburutzat ematen zen tokia, gauez (Fontibre, Reinosa, Kantabria). Ribero-Menesesen ustetan, ibai horren izena dute jatorri Iberia, Europa eta euro izenek, bai eta hebrear gentilizioak ere.\nJorge Maríaren teoriek ez dute inolako oinarri zientifikorik, baina oihartzun handia izan dute.\nRibero-Menesesen funtsezko teoria da gizakia Kantauri itsasoan sortu zela, eta ugaztun guztiak itsastarrak garela jatorriz. Gizakien arbasoak anfibioak omen ziren; eta kastoreetatik omen gatoz, eta ez tximinoetatik. 2010ean egin zituen adierazpenen arabera, Zumaia da funtsezko tokia, jatorri anfibio horretan, eta han induskatutakoan aurkituko omen da gizakion jatorri anfibioaren froga. Urte batzuk lehenago (2008an), gizakiaren sorlekua Santanderko badia (Kantabria) zela adierazi zuen; eta are lehenago (1987an) gizakiaren jatorria eta mundu osoko toponimo guztien bilgunea Peña Sagra mendilerroa zela ziurtatu zuen.\nGizakia jatorriz anfibioa izatearen erakusgarri omen da (eta Riberoren filologo lan bitxiaren erakusgarri da) gaztelaniaz laguna hitzak «aintzira» esan nahi duela, eta euskaraz hitz horrek berak «gizarte» esan nahi duela [sic]; izan ere, Ribero-Menesesen teoriari jarraituz, itsas aintziretan sortu ziren gizakion gizarteak. Lehenengo gizaki haien hizkuntza euskara omen zen, «euskara da hizkuntza guztien ama». Gainera, «Asturias, Kantabria, Euskal Herria, Errioxa eta Gaztela Zaharra, prehistoriaz geroztik, herrialde bat bera izan dira, Kantauri itsasoaren eta Ebro ibaiaren arteko geografiak eratua».\nEremu horretan kokatzen du, hizkuntzaren jaiotza ez ezik, medikuntzarena, musikarena eta arkitekturarena ere. Are gehiago, Ribero-Menesesek Santanderren kokatu du gizakiak eraikitako lehen tenplua, La Remonta edo Campo Giron delako partzelan, hain zuzen ere.\nAtlantida mitikoaren kokagunea —gizaki guztion arbasoen egoitza, alegia— Asturiesko Llanes aurrean omen zeuden uharte batzuetan kokatzen du (duela urte batzuk, ordea, Santanderko badian ezartzen zuen), gaur egun Bizkaiko golkoaren urpean dagoela ziurtatuz. Uharte horiek Estrabonek eta Ptolomeok aipatutako Cassiterides uharte mitikoak izango lirateke. Zona horretan, Ribadesella parean, El Cachucho izeneko itsas-mendia dago, espainiar estatuko lehen natura itsas-parkea izango dena.\n1984. urtetik ari da aipatutako tesiok ikuspuntu guztietatik garatzen eta azaltzen. Euskal Herrian bere ideiak plazaratzeko hitzaldi ugari eman ditu —gehienak Agiñalde Kultur Elkarteak antolatuta—, besteak beste Villabonan, Donostian, Durangon, Bilbon eta Lazkaon. Era berean, Mikoleta, Euzko Izaera dala ta, Bizi-Hitza eta ENA elkarteek antolaturiko Euskararen Jatorriaren II. Biltzarrean parte hartu zuen, 2006an, «El carácter autóctono y origen Prehistórico del Ezkara o Euskera» izenburuko hitzaldiarekin, gaur egungo zientzietako teoria nagusien erabat kontrako hipotesiak darabiltzaten beste zenbait hizlari lagun zituela: besteak beste, Vahan Sarkisian (armenierak eta euskarak jatorri bera dutela zioen), Jose Luis Aleman Marti (biltzarrean aurkeztutako lanean adierazi zuenez, duela 8000 urteko euskal hizkuntza —berak elengoa edo zeruetako hizkuntza esaten dio— berreraikitzen ari da, XX. mendearen erdialdeko euskara deskribatzen duten euskara-gaztelania hiztegiak erabiliz) eta Antonio Arnaiz Villena (iberoa, guantxea, bereberea, antzinako egiptoera, armeniera, georgiera, hitita, etruskoa, minoikoa eta beste hizkuntza batzuk euskararen familiakoak direla esan zuen biltzarrean). Ricardo Gómezen esanetan, Iraide Ibarretxeren lan aipagarria izan ezik, biltzar hartako lan guztiak «zinez inongo oinarri linguistikorik gabeko lanak dira. Dibertigarriak, aukeran».\nRibero-Menesesek bere babesa eman dio Agiñalde kultura elkarteari, UNESCOk euskara gizateriaren ondare ezmaterialtzat izenda dezan elkarte horrek 2007an abiarazitako sinadura bilketan. Izan ere, Riberok eta Agiñalde elkarteak adierazi dutenez, «Euskaldunak Europako biztanlerik autoktonoenak dira. Cromagnonen ondorengo zuzenak dira eta, hortaz, Europako lehenbiziko biztanle modernoak», eta «europar guztiak kantauriarrekin lotuta daude». Beraz, «onartezina da euskara zaintzeko eta ikertzeko ezer ez egitea, gizateriaren kultur ondare preziatuena dela gauza jakina denean. Euskararen eta mundu osoan hitz egiten diren hizkuntzen arteko loturatik eta ikerketetatik aurkikuntzak eratorriko dira; hori gizateriarentzat aberasgarria izango da».\nJulio Cejador zaragozar filologo hispanikoaren eta Imanol Agirre bilbotar idazlearen teorien eragina onartu du sarritan Riberok.\nEuropako mapa Estrabonen aburuz. Bizkaiko golkoan Cassiterides uharteak ikus daitezke, Ribero-Menesesen ustez Atlantida osatzen zutenak.\nRibero-Menesesek ehundik gora liburu idatzi ditu, ezagunenak eta azken urteotan idatzi dituenak hurrengoak izanik:\nZumaia, madre del Cantábrico & (X), Easo y Gernika: el descubrimiento más importante de la historia de Euskal Herria\nEl euskera, madre del Castellano... y de todas las lenguas Romances\nLa primera diáspora, basko-kántabra, de la Humanidad\nEl verdadero origen de los Baskos: la primera Humanidad\nLa Atlántida descubierta..., a la luz del testimonio de los historiadores antiguos\nTarragona, cuna del Mediterráneo\nLos primeros Sacerdotes, de verdugos a Cirujanos: la génesis kantábrica de la "Cirurgía"\nEl origen hibérico de la Arquitectura\nSant'Ander es Bizkaya: la Fuente de la Vida\nTartesos versus Ebro\nCristo es Adán\nEl euskera, madre del castellano (2007): gaur egungo hizkuntzalaritzako oinarriei kontra eginez, eta metodo zientifikoaren bideak erabili gabe, Ribero-Menesesek dio hizkuntza erromantzeak ez datozela latinetik, euskaratik baizik.\n↑ Bere idazlanak Jorge María Ribero-Meneses izenaz sinatzen ditu, aita- eta amaorde-abizenak elkartzen dituela, Ribero euskal grafia erabiliz.\n↑ (Gaztelaniaz) Luis Alfonso Gámez (El Correo egunkariko zientzia kazetaria): «ETB califica de "hipótesis científica" que procedemos de anfibios y estamos emparentados con las sirenas», Magonia bloga, 2010-07-28.\n↑ a b Ricardo Gómez (Euskal Filologian doktorea, EHUko Unibertsitate Eskolako irakasle titularra, Monumenta Linguae Vasconum ikerketa taldeko kidea): «Quosque tandem... (II): Ribero-Meneses», FiloBlogia bloga, 2006-10-11.\n«Xelebreak» atalean sailkatuak ditu Ribero-Menesesen teoriak.\n↑ a b Urtzi Reguero: «Euskara gazteleraren ama?», Iritzi-muinetik, 2009-02-04.\n↑ a b c (Gaztelaniaz) Felix Ibargutxi: «Ribero-Meneses: "Quieren arruinar a los filólogos españoles que investigan los orígenes del euskera". Ribero-Meneses cree que "el euskera es la raíz de las lenguas de Europa"», Diario Vasco, 2007-10-09.\n↑ (Gaztelaniaz) Jorge María Ribero-Meneses: «Los mayores descubrimientos científicos de autor conocido», Iberia cuna de la humanidad (Investigaciones Jorge María Ribero-Meneses San José). Eskuratze data: 2011-02-15.\n↑ a b c d Inmaculada de la Fuente: «Jorge María Rivero San José: La llave del origen del hombre, en clave filológica», El País, 1987-09-25.\n↑ (Gaztelaniaz) Patricia Lledó eta Natalia Regàs: «Els secrets de l’Atlàntida», 2. partea. Televisió de Catalunya telebista konpainiaren El 33 kateak 2008ko otsailean emandako dokumentala.\n↑ (Gaztelaniaz) Patricia Lledó eta Natalia Regàs: «Els secrets de l’Atlàntida», 3. partea. Televisió de Catalunya telebista konpainiaren El 33 kateak 2008ko otsailean emandako dokumentala.\n↑ Jorge María Ribero-Meneses (2006): «El reconocimiento del Euskera, obstaculizado por intereses ajenos al ámbito científico», in El carácter autóctono y origen prehistórico del Ezkara o Euskera.\n↑ Fundación de Occidente fundazioaren erregistroa, Espainiako Aldizkari Ofizialean.\n↑ «Fundación de Occidente», fundazio horren webgunean.\n↑ El "euro" y el Ebro izeneko artikulua\n↑ a b Kresala telebista saioan Ribero-Menesesi eginiko elkarrizketa, 2010eko uztailaren 25ean ETB-2 telebista katean emana.\n↑ (Gaztelaniaz) Patricia Lledó eta Natalia Regàs: «Els secrets de l’Atlàntida», 1. partea. Televisió de Catalunya telebista konpainiaren El 33 kateak 2008ko otsailean emandako dokumentala.\n↑ (Gaztelaniaz) El Cachucho itsas-mendia www.consumer.es webgunean\n↑ Euskararen Jatorriaren II. Biltzarreko egitaraua.\n↑ (Gaztelaniaz) Ribero-Menesesen hitzaldia Euskararen Jatorria biltzarrean\n↑ Jose Luis Aleman Marti: «Elengoa, el lenguaje de los Cielos».\n↑ Antonio Arnaiz Villena: «Lectura de la lengua ibérica».\n↑ Jorge María Ribero-Meneses: «Euskera, Patrimonio de la Humanidad».\n↑ «Unescok euskara gizadiaren ondare izenda dezan sinadurak biltzen ari dira.\n(Gaztelaniaz) Iberia cuna de la humanidad webgunea\n(Gaztelaniaz) Fundación de occidente webgunea\n(Gaztelaniaz) Ribero-Menesesen bloga\n(Gaztelaniaz) Ribero-Menesesi buruzko dokumentala tv3.cat webgunean\nMultimedia: Jorge María Ribero-Meneses


Elkarrizketa: Ainara Maya Urroz. (Brnoko Unibertsitatean irakasle): Txekiera eta euskararen artean antzekotasunak daude - Euskonews\nElkarrizketa: Ainara Maya Urroz. (Brnoko Unibertsitatean irakasle): Txekiera eta euskararen artean antzekotasunak daude\nArgazkiak: Ainara Mayak utziak\nMargotzea, kantatzea, antzeztea eta oro har, lotsati ez izaten laguntzen dioten zaletasunak ditu Ainarak. Halere, guztien gainetik, idazteko pasioa daukala aitortzen digu, eta ondorengo elkarrizketa irakurrita, ez zaigu zalantza izpirik geratzen. Bere jaioterritik urruti bizi da, Txekiar Errepublikan. Ondorioz, hizketa gai bakar batera mugatu gabe, hizketaldi zabala eduki nahi izan dugu eta Ainara ezagutzeaz gain, Brno, hiritarrak, txekiera eta bestelakoak hartu ditugu ahotan.\nZer egiten du zu moduko irundar batek etxetik 2000 kilometrotara, Txekiar Errepublikan?\nNik ere ez dakit seguru, baina 2008an Malerrekako euskara teknikari nenbilen ordezko gisa, Donezteben, eta urte hartako maiatzean Eusko Jaurlaritzatik deitu zidaten Brnora, Txekiara, joan nahi ote nuen euskarazko irakurle gisa unibertsitatean aritzera. Nik ez nekien Brno non zegoen ere, baina Praga beti ezagutu nahi izan nuen hiria zen. Halere, maiatza hartan zalantza eta beldur handiak izan nituen, ez nekien aukera horri heldu edo ez. Ainara lantokiaren atarian.\nZalantzak bai baina animatu eta mundu berriak ezagutzera abiatu zinen azkenean!\nEuskal Herrian behin behineko lan bat nuen, eta ez nuen bikotekiderik ez lotzen ninduen inor ere. Hala ere, bazen norbait, lagun min bat, ene bihotzean eta bizitzan, eta aspaldiko partez itxaropentsu zegoen ene bihotza. Lagun min horrek animatu ninduen atzerriratzera, animatu zuen ainara hau hegaldatzera. Eta baiezkoa eman nion Brnoko aukerari, txekiera jakin ez arren.\nMomentuz aurtengo –2010eko– ekainera arte geratuko naiz hemen. Ez dakit, egia esan. Lagun batek berriki idatzi dit erranez “ziklogenesi existentzial” batean murgildurik nabilela, eta pertsonalki ez dut neure tokia aurkitzen. Euskal Herrian ez dut lanik edo tokirik, soilik familia eta lagunak –egia esan, garrantzitsuena bizitzan!\nGustuko dut nire lana, baina ez dit inork deitzen ez handik ez hemendik. Ez dakit duela ia bi urteko erabaki horrek nora eramango nauen...\nIkasketez filologoa zara, zer esan nahi du horrek?\nEuskaran aditua omen naiz (barre), eta hizkuntzaren alor guztiak (historia, literatura, hizkuntzalaritza, dialektologia...) aztertzen dituen zientzian lizentziatua; ez dut doktoretza–tesirik egin.\nLanari dagokionez, Hondarribiko portuko hizkera biltzen aritu nintzen urtebetez udalaren aginduz eta lan polita izan zen. Bestela, euskararen irakaskuntzan eta itzulpengintzan ibili naiz.\nHizkuntzen zurrunbiloan murgilduta bizi zara. Eleaniztuna izango zarela sumatzen dut...\nEuskara dut ama–hizkuntza eta horrezaz gain, gaztelania hitz egiten dut. Frantsesez ere moldatzen naiz, idatziz eta ahoz. Gerora, ikastolan hasi eta batxilergoan segituz, ingelesa modu akademikoan ikasi nuen; eta alemana hitz egiten dut, Alemanian urtebete pasa nuelako hizkuntza hori ikasten, batxilergoa amaitu eta berehala.\nEta orain txekiera ikasi nahian nabil, asko hitz egiten ez dudan arren. Nire laneko hizkuntza gaztelania eta frantsesa dira, hizkuntza horietan azaltzen baitiet euskal kultura bertako ikasleei. Bestela, jendearekin ingelesez edo alemanez komunikatzen naiz, baina eguneroko oinarrizko gauzetarako (erosketak, adibidez) txekieraz egiten saiatzen naiz.\nGainera, Euskal Herritik irten aurretik ez nekien ezertxo ere ez bertako hizkuntzaz, eta hemen ikasi behar izan dut hasiera–hasieratik. Unibertsitatetik kanpo, jende askok ez daki txekieraz besterik, eta hasiera gogorra egin zitzaidan. Gauza bat da gramatika ikastea eta beste gauza bat txekiarrak beraiek entzutea... Erabat desberdina egiten zait!\nGure hizkuntzan ez ditugun hots batzuk daude txekieran, baina antzekotasunak ere badira, nahiz eta idazkera (ortografia) pixka bat aldatu.\nHizkuntzekin jarraituz, nola ikusten duzu euskararen egoera?\nEuskarak azken urteetan euskaldunak irabazi baditu ere, argi dago erdaren eragina handia dela, eta politika normalizatu edo normaldu gabe dagoenez, ez da erraza hizkuntza politikarik gabeko lurraldeetan, hala nola Nafarroako hegoaldean edota Iparraldean. Argi dago erakundeen aldetik beti behar dutela hiztunek bulkada, euskara alor guztietan erabil dezaten bermatuz.\nBestela ere, euskararen erabileraren etorkizuna hiztunen esku dago. Euskara oso ongi dago. Milioi bat inguru pertsonek jakin badakite euskaraz Euskal Herri osoan, eta horietatik 700.000 inguruk du euskara ama–hizkuntza. Ez da kopuru handia txekierarekin konparatuz –12 milioi pertsonen hizkuntza baita–, baina lurraldea ere txikiagoa da. Beharbada, euskal estatu bat balego, Estonia edo Mazedoniako kasuetan bezala –lurralde txikiak eta tokiko hizkuntzak hiztun gutxikoak–, berme instituzional handiagoa izango genuke Europan, eta menpekotasun politiko gutxiago Espainiarekiko edota Frantziarekiko. Maia deituriko kafetegia du gogoko.\nEgoera hobetzeko errezetarik bai?\nMalerrekako euskara teknikari aritzeak esperientzia eman zidan euskalgintzan. Herritarrengan dago giltza, eta haiei eskatzen dutena eskaini behar zaie. Euskaraz bizi badira, euskaraz eskaini zerbitzu eta produktu oro. Jendea ezin da\nbehartu nahi ez duena egitera, eta horretarako, erakartzeko eta seduzitzeko teknikak ikasi behar ditugu euskaraz bizi garen euskaldunok. Euskara ona eta egokia da alor guztietan bizitzeko eta gozatzeko, eta gozatze horri zukua ateratzen jakin behar da.\nItzul gaitezen Brnora. Zer moduz handik?\nNegu luze eta zuri honen ondotik, elurra urtzen ari da, eta eguzki hotza zeru urdinean agertzen hasi da. Udaberria hurbil dago, eta oroitzapenekin batera, lotan zegoen oro ernaltzen hasten da.\nEta nolakoak dira hiritarrak?\nBiztanleak orokorrean zuzenak dira, isilak eta nahiko indibidualak. Astean zehar ikasle asko ibiltzen da hirian, eta hori nabari da. Bertako kulturari dagokionez, txekieraz oso gutxi hitz egiten dut, moldatzen naiz oinarrizko gauzetarako, baina aitortu behar dut bertako hizkuntza ez egiteak mugatzen nauela. Halere, musikarako eta antzerkirako joera eta gustu handia dute, nire uste apalean. Baina bestaldetik, jokorako zaletasun handia dute txekiarrek, eta horren erakusgarri Non Stop Herna bat aurkitzen dugula ia urrats bakoitzeko: kasinoak edo diru–makinak dituzten lokalak, itxi gabe, 24 orduz irekirik.\nDeskribatuko zeniguke hiria inoiz bertaratu ez garenoi?\nBrno/Brünn: Kafetegien Hiri Inperiala. 500.000 biztanle ditu Txekiako hego–ekialdeko hiri honek, Pragaren ondotik bigarren hiria da biztanle kopuruari dagokionez, eta hemen bada halako harrotasun edo abertzaletasun moraviar bat sentimenduz bohemiarrengandik bereizten dituena. Kokodriloa, Brnoko sinboloa.\nHogeita hamargarren hamarkadan, gerraren aurretik, kafetegien hiria omen zen. Aleman hiztunen komunitatea esanguratsua zen, eta gainera, aberatsak ziren. Vienarekin batera, Brnon kafetegi finak eta onak zeuden, eta gaur egun birgaitze–fasean dago Moraviako hiriburua. Garagardo txekiarra ona eta bikaina da, baina Txekiako Moravia eskualdean, hego–ekialdean mahastiak daude, eta ardo zuria ona da hemen; ondorioz, hiriaren paisaia kafetegiek eta ardandegiek apaintzen dute.\nGau eta egun dabiltza garraio publikoak, gelditu gabe, eta gaueko autobusari “hontza” deitzen dio Brnoko jendeak. Ekitaldi kultural dezente antolatzen dira (zinema–jaialdiak...).\nBizitzeko toki atsegina da, eta erdialde edo alde zahar polita du. Gustuko dut MAIA izeneko kafetegi bat. Gutxien gustatzen zaidana, beharbada, eraikin eder asko nahiko zaharkiturik daudela da. Bestalde, aski bazterturik bizi den ijito–komunitate handia dago bertan, eta horren ondorioz, arrazakeria pittin bat nabari da.\nUste dut bati baino gehiagori hiria bisitatzeko gogoa sartu zaiola! Egingo al zenituzke gidari lanak?\nNoski! Toki asko daude bisitatzeko, baina Brnora iritsi eta berehala, tren–geltokitik Spilberk gaztelu–gotorlekura eramango zintuzketedan, izan udaberrian izan udazkenean, goitik beherantz hiri osoa ikus dezazuen. Gero, jaitsi eta bada kafe bat giro onean hartzeko kafetegi bat terraza ttipi batekin.\nTraubka tabernara joango ginateke arratsaldean, Txekiako janari tipikoa bertako garagardoarekin har dezazuen, toki xelebrea benetan.\nStaubsee lakua eta han inguruko gaztelura ondoren. Lau urtaroetako edozeinetan ibilaldi atsegin bat egiteko aproposa da, eta bide batez, Brno kanpoaldea ezagutzeko.\nLanera joandako emakumea zara, baina denbora librerako tartea edukiko duzu, ezta?\nBai. Baina idazteak eta irakurtzeak denbora asko hartzen dit, klaseak prestatu eta emateaz aparte. Aisialdian gitarra jotzeko aprobetxatzen dut, eta hemengo lagunekin ardotara, garagardotara edo kafetara joaten naiz, baita zinemara ere.\nMunduko zilbor dela uste izaten du gizakiak eta horretan eroriz, nire ondorengo galdera: txekiarrek ezagutzen al gaituzte?\nOrokorrean ez gaituzte ezagutzen, eta Euskal Herria non dagoen ere ez dakite; ez bada, zerbait euskal gatazkaz, ETAri buruz zerbait noizbait albistegietan entzun dutelako. Brnoko eraikin ugari zaharkituta daude.\nBeste herrialde batetan bizi den emakumea izanik, nolakoa da emakumearen egoera Txekian?\nHemengo emakumeak hangoen egoera bertsuan bizi dira. Gizonaren antzera, “nahi duena” egiteko aukera du, ikasteko eta lan egiteko, baina nik uste dut ohiturak eta tradizioak indarra duela. Hemen gazte jendea lehenago ezkontzen da, eta 30 urtetik gora, emakumea ezkongabe ikustea arrarotzat hartzen da.\nHel diezaiogun orain idazle fazetari. Gaztetan hasi zinen, ezta?\nHala da, bai. Txikitatik bi eskuak baliatzen nituen kolore anitzeko arkatzekin nahiz errotuladoreekin margotzeko. Idazteko zaletasuna bederatzi urterekin–edo etorri zitzaidan. Eguneroko bat oparitu zidaten, eta nire bakardadea idazten nuen, nire orduko bizitza mutua.\nEuskonews Gaztean poesiarekin kolaboratu duzu. Beste generorik lantzen al duzu?\nOlerkiez gainera, ipuinak, istorio laburrak, iritzi–artikuluak, literatur iruzkinak idazten ditut. Olerkigintza dut nik etxe eroso, horretan aurkitzen baitut nire adierazpide egokia. Eta, nire lagun min batek erran zidanarekin ados nago: ni poeta baino, poetisa naiz.\nBeti esaten da idazteko asko irakurri behar dela...\nIdazteko ez da asko irakurri behar, aldiz, egoki eta ongi idazteko bai. Idazteko joera egoera pertsonalek (bakardadeak, minak...) bultzatzen dute, eta ez beste autoreak irakurtzeak. Baina zalantza barik, horrek laguntzen du ongi idazten.\nEuskal literaturako idazle klasikoak nahiz oraingoak ezagutzen lagundu dit Euskal Filologiak, baita Senpereko HATSA ELKARTEAk ere. 2001etik aitzina, urtez urte atera duten HATSAREN POESIA poema–liburu kolektiboak nire olerki batzuk publiko egiten lagundu dit, eta bertan parte hartutako olerkari guzti–guztiak izan dira neuretzat erreferente, bidaide eta lagun. Brnoko Marianské údoli lakua.\nHorietatik (ab)bati, ene lagun minari, bihotzetik eskerrik asko. Berak sinetsarazi baitzidan idazle on nintzela, 2005eko HATSAREN POESIAko nire olerkiez maitemindu zen, eta nire istorioak irakurri eta iruzkintzen ditu. Berak nire idazle auto–estimua aintzat hartzen lagundu zidan, eta horrela matrikulatu nintzen 2006ko Bergarako Idazle Eskola gradu–ondokoan, eta ezagutu nire ikaskide eta lagunak. Luma berri horien eleak ere erreferente izan ditut, baita nire (in)komunikazio ezintasuna komunikatu nahi mingarria ere.\nIdazle ugarik eragin dute beraz zugan.\nOlerkigintzaren ateak emakume olerkari ezezagun batek ireki zizkidan: Marlene H?rmann, Eine leise Lied. 1995–96eko Alemaniako negu luze eta ilun haiek tristura ekarri zidaten, maitemina, eta ur horri bide emateko, nire iturria ireki zen.\nGero, Euskal Herrian Sarrionandiaren poemak hartu nituen, eta berriro ere maitemindu. Gasteizko 1996–2000ko neguak eta ostegunak aitzakia, idazteko iturriak irekirik segitu zuen, Euskal Filologia ikasten ari nintzen garaian.\nTristuren eta pozturen iturburuak jarraitzen du oraindik, maiteminez beti. Batez ere, bidegabekeriak, minak eta sufrimenduak bultzaturik idatzi dut, nire salbazioa izan baita idazketa: aitaren gaitza eta heriotza, maitemina (maite zaitut erran nahi eta ezina), maitasuna emateak eta ez jasotzeak...\nZer nabarmentzen duzu faltan gehien Brnon egonda?\nItsasoaren kresala eta mendiko iratzea, ezpel ura eta nire bihotzeko jendea (familia eta lagunak). Batez ere, nire lagun leial Euri txakurraren huts–mina sentitzen dut, eta euskaraz hitz egitea eta bizitzea.\nHala bizi naiz hemen ere, dudan onena ematen saiatzen, maite ditudanei, maite nautenei, jaso nahi duenari. Denei, udaberri on!\nNire udaberria (Brno, 2010eko martxoaren 2a)\nIrribarre xume eta hotz hau lorategi batean lore bat belar berde artean ernaltzeko eki–laztan leun izpi bat lur horren gainean lorerik gabeko lorategi horren gainean.\nNire udaberria horixe da: Neguko elur zuria eta hotza urtzerakoan, tantaz tanta ahantzitako oroitzapenak berriro agertzea lurrazalera etorkizun oparo bat amesteko gaur martxoko eguzkipean urkiaren altzoan. Ainara Maya (Irun, 1976ko ekainaren 6) Irungo Txingudi Ikastolan ikasi zuen Ainarak. Gaztetan eguneroko bat idatzi eta letren munduan harrapatuta geratu zuen gipuzkoarra. Hala, ez da harritzekoa, Goi Mailako ikasketak aukeratzerakoan Euskal Filologia hautatu izana. 2006an UNEDeko Idazle Eskolan eman zuen izena eta idazketa teknika perfekzionatu zuen. Donezteben aurkitu zuen euskara teknikari lana, eta handik Txekiar Errepublikara joateko aukera eduki zuen, Brnora hain zuzen eta 2008tik da bertako unibertsitatean irakasle.


Ipar Koreak aurrenekoz eman du COVID-19aren agerraldi baten berri | Mundua | Berria\nBehargin batzuk geltoki bateko aulkiak desinfektatzen, 2020ko otsailean, Piongiangen EFE Tamaina handiagoan ikusi\nIpar Koreako hedabideek jakinarazi dute herrialdean aurrenekoz detektatu dutela COVID-19aren agerraldi bat. KCNA hedabideak nabarmendu du «larrialdi egoera gorena» ezarri dutela; horrenbestez, baita itxialdi nazionala ere. «Orain arte sendo eutsi dion arren, haustura bat gertatu da epidemiak prebenitzeko gure frontean». OME Osasunaren Mundu Erakundearen datuen arabera, aurreko martxora ez zuen ez positiborik, ez txertatutako pertsonarik erregistratu Piogiangek.\nKCNAk azaldu du joan den maiatzaren 8an, igandearekin, testak egin zizkietela sukarra zuten hiriburuko herritar batzuei, eta proba horietan ikusi ahal izan zela omikronen azpialdaera batekin kutsatuta zeudela. Komunikabideak ez du zehaztu, ordea, ez zenbat pertsona dauden kutsatuta, ez agerraldia zerk eragin zuen. Atzerriko zenbait hedabidek Ipar Koreako iturriak aipatuz kaleratu dute asteon konfinamendu bat ezarria zegoela Piongiangen, eta horren ondoren heldu da iragarpena.\nTxinarekin duen hartu-emanarengatik, Ipar Koreak mugak guztiz itxi zituen 2020aren hasieran, hain zuzen Txinan birusaren lehen agerraldiak izan ondoren. Orduz geroztik, herrialdean sartzeko debekua ezarri zuten, mugetako hesiak indartu zituzten, eta Kim Jong-un lider gorenak agindu zuen Txinatik iritsitako inportazioak arreta handiz desinfektatzeko.\nCovax nazioarteko programaren bidez AstraZeneca eta Sinovac etxeek egindako txertoak jasotzeko modua eduki du Ipar Koreak, baina horiei uko egin die. OMEk dioenez, COVID-19aren aurkako txertorik jarri ez duen munduko herrialde bakarra da, Eritrearekin batera.\nTxina, laguntzeko prest\nKimek Langileen Alderdiko politburoaren bilera batera deitu du, eta «blokeo zorrotz bat» agindu herrialde osoan. Gainera, erreserban duten osasun hornidura erabili ahal izateko baimena eman du. Ipar Koreako telebistak irudi batzuk eman ditu, non ikusten den Kim bilerara iristen maskara jantzita duela. Bilerara deitutako gainontzekoak maskararekin zeuden.\nTxinak, bestalde, esan du prest dagoela Ipar Koreari laguntzeko. «Ipar Korea eta Txina bizilagun onak dira, eta elkarri laguntzeko ohitura dute», adierazi du Atzerri Ministerioko bozeramaile Zhao Lijianek, prentsaurreko batean. Gogoratu du, gainera, Ipar Koreak Txinari lagundu ziola pandemiaren unerik larrienetan.